
מושב רביעי

מישיבת ועדת הכספים
יום שני, י"ח באדר התשע"ח (05 במרץ 2018), שעה 12:20
<סדר-היום:>
<אי העלאת גיל הפרישה לנשים וההשלכות, בין היתר, על מצבן הכספי של קרנות הפנסיה הוותיקות.>
נכחו:

<חברי הוועדה:> 
משה גפני – היו"ר
איתן ברושי

מיקי לוי

רועי פולקמן

מיקי רוזנטל

חברי הכנסת:
שלי יחימוביץ

יעל כהן-פארן

אורלי לוי אבקסיס
מרב מיכאלי

מוסי רז
<מוזמנים:> 
	תמר מתתיהו
	–
	עוזרת ראשית, משרד העבודה, הרווחה והשירותים החברתיים

	נועה נאמן
	–
	עו"ד, נציבות ארצית לשוויון הזדמנויות בעבודה, משרד הרווחה

	חיים פתיחי
	–
	מתמחה, נציבות שוויון הזדמנויות בעבודה, משרד הרווחה

	יוגב גרדוס 
	–
	סגן הממונה על התקציבים בתחומי המאקרו-כלכלה, משרד האוצר

	יפית בר
	–
	ראש תחום תעסוקה ודיור, המשרד לשוויון חברתי

	גבריאלה הילברון
	–
	מנהלת תחום בכירה, המוסד לביטוח לאומי

	מרים שמלצר
	–
	מנהלת אגף מחקר, המוסד לביטוח לאומי

	עדנה ליימן
	–
	ממונה בכירה אגף זקנה ושארים, המוסד לביטוח לאומי

	רועי ישראל קרת
	–
	המשנה ליועמ"ש, ביטוח לאומי 

	פיני קבלו
	–
	סמנכ"ל כנסת ורווחה, מרכז השלטון המקומי

	יערה מן
	–
	מנהלת תחום שוק תעסוקה פמיניסטי, שדולת הנשים

	רועי כהן
	–
	עו"ד, נשיא להב, לשכת ארגוני העצמאים והעסקים בישראל

	לילי לאה בורוכוב
	–
	נציגת ארגון להב, מלכ"ר 

	רונן הירש
	–
	יועמ"ש ראשי, עמיתים, קרנות הפנסיה הוותיקות

	אלון גבריאל
	–
	ראש תחום אקטואריה, עמיתים, קרנות הפנסיה הוותיקות

	מאירה בסוק
	–
	יועמ"ש, ארגון נעמ"ת

	גלי עציון
	–
	יועמ"ש, ארגון נעמ"ת

	זיסל בלאק
	–
	מתנדבת, מעורבות

	רחל כהן
	–
	שדלן/ית (עו"ד גויסקי-קשרי ממשל, ייעוץ ושירותי חקיקה), מייצג/ת את להב-לשכת ארגוני העצמאים והעסקים בישראל

	יובל יפת
	
	שדלן/ית

	
	
	


<ייעוץ משפטי: >
שגית אפיק
אייל לב-ארי
<מנהל הוועדה:>
טמיר כהן
<רישום פרלמנטרי:>
רונית יצחק
<אי העלאת גיל הפרישה לנשים וההשלכות, בין היתר, על מצבן הכספי של קרנות הפנסיה הוותיקות>
<היו"ר משה גפני:>
אני מחדש את ישיבת הוועדה. אנחנו דנים על אי העלאת גיל הפרישה לנשים וההשלכות, בין היתר, על מצבן הכספי של קרנות הפנסיה הוותיקות. תמונת המצב היא כזאת שבינתיים לא התקדמנו עם הנושא של העלאת גיל הפרישה. שר האוצר כתב לי, הוא היה צריך בעצם להגיד לי מה הוועדה הציבורית שהוא מינה על-פי החוק אומרת על העלאת גיל הפרישה, ומה הוא ממליץ לי כדי להעביר כאן בוועדה. והוא לא אמר לי את מה שהוועדה הציבורית ממליצה, והוא לא אמר לי מה הוא מבקש. הוא אמר שאני אקיים פה את הדיון. 
קיימנו פה דיונים ארוכים. מכיוון שזאת לא הצעה של שר האוצר וזאת לא הוועדה הציבורית המייעצת בעניין הזה, ולא הגיע שום דבר, היינו צריכים לעשות את זה בעצמנו. זאת בעצם הייתה בקשתו של שר האוצר. הגשנו הצעת חוק שהייתה מוסכמת על כל חברי הוועדה, והצעת החוק הזאת עברה לוועדת שרים פעם, ונדחתה בשבוע. ושבוע לאחר מכן הייתה שוב בוועדת שרים ועברה לקיץ. 

המשמעות של העניין זה שמשרד האוצר איננו רוצה בהעלאת גיל הפרישה. מכיוון שאני הצעתי להם שנעביר את זה בקריאה טרומית, זה יבוא לוועדה, ונקיים פה דיון, גם ציבורית וגם עניינית וגם כספית על מה אנחנו מדברים, ובמה אנחנו יכולים להגיע להסכמה עם כל חברי וחברות הכנסת.
זה לא התקיים, דחו את זה לקיץ, אמרתי בסדר. הציעו לי הצעה שלא שמעתי, מכיוון שאם דחו אותה לקיץ אז בקיץ. בינתיים המצב הוא כזה שאין העלאת גיל פרישה, והיה פה מי שאחראי על קרנות הפנסיה הוותיקות, כוכב, שעזב.
<רונן הירש:>
יאיר כוכב סיים את העבודה בקרנות.
<היו"ר משה גפני:>
הוא סיים את העבודה, ובמקומו עורך-דין רונן הירש.
<רונן הירש:>
כן, זה אני, היועץ המשפטי.

<היו"ר משה גפני:>
אתה.

<מיקי לוי (יש עתיד):>
רגע, אדוני, אני לא מבין, בהתחלה זרקו את זה עלינו, עליך. 

<היו"ר משה גפני:>
עלינו.
<מיקי לוי (יש עתיד):>
וביקשו שתוציא את המרכבה הזו מהבוץ.
<היו"ר משה גפני:>
הצעתי הצעה שכולנו חתמנו עליה, זה לא אני פרטי.
<מוסי רז (מרצ):>
אז למה לא לקדם אותה?
<אורלי לוי אבקסיס:>
גם ניהלת משא ומתן מולנו הח"כים, זה לא היה פשוט, גם מבחינתנו לבוא ולהכניס את זה לאיזושהי מסגרת. 

<היו"ר משה גפני:>
נכון, אני לקחתי על עצמי באומץ. סיפרתי, לא היית, יצאתי יום אחד מהתפילה בבוקר, אז אמר לי שם איזה אחד חסיד ויזניץ' - -
<מוסי רז (מרצ):>
למה אתה הרשע שמתעסק עם זה.
<היו"ר משה גפני:>
- - למה אתה לוקח על עצמך את הרשעות הזאת? אז אמרתי לו: תראה, יצטרכו בסוף להעלות את גיל הפרישה. עדיף לעשות את זה באופן מוסכם כשיש פתרונות לאותן נשים מוחלשות, למקצועות שוחקים, כל הדברים האלה. זה מה שהצענו. 
הטלתי על היועצת המשפטית של הוועדה להכין חוק. היא הכינה חוק, העברתי את זה לעיון חברי הוועדה, כולם חתמו עליו. ובעצם מה שאמרתי לאגף התקציבים: תאשרו את זה בקריאה הטרומית, ואז זה יבוא לדיון בוועדה, נתחיל לדון סעיף סעיף. לא יסכימו, נראה, אולי נוכל לעשות משהו אחר, אבל הכול יהיה בהסכמה על השולחן. זה לא שאני אקח על עצמי פתאום ויבואו חברי כנסת וישאלו אותי: רגע, למה עשית בעצם דבר כזה? לא דיברנו על זה, אז שהכול יהיה על השולחן, זה הדבר הכי טוב. כך עשיתי בהטבות המס, וכך אני חושב שצריך לעשות פה. 
<אורלי לוי אבקסיס:>
השקיפות פה היא מאוד מאוד חשובה.
<היו"ר משה גפני:>
בגלל שאם אני אגיע פתאום עם המצאות חדשות שלנו, אז יבואו אליי הח"כים בטענה, והם יהיו צודקים.

<מיקי לוי (יש עתיד):>
אם זה לא ייצא לדרך עכשיו יהיה משבר, זה לא ייצא לדרך אף פעם, אני אומר לך את זה.

<אורלי לוי אבקסיס:>
אתה יודע מה אותי מפחיד? שזה ייצא לדרך בלי הצעדים המשלימים.
<מיקי לוי (יש עתיד):>
עקום.
<אורלי לוי אבקסיס:>
ואז אנחנו נזרוק את כל הנשים המוחלשות לעוני מכוון.
<מיקי לוי (יש עתיד):>
נכון, זה ייצא עקום, את צודקת.

<היו"ר משה גפני:>
ועדת השרים החליטה לדחות את זה לקיץ, נמשיך את זה בקיץ, או שכן או שלא. בכל מקרה אני רוצה לדעת מה קורה בינתיים עם קרנות הפנסיה הוותיקות. עורך-דין רונן הירש, בבקשה. 

<רונן הירש:>
אני אחזור פה על דברים שנאמרו גם בעבר.

<היו"ר משה גפני:>
מי מינה אותך?

<רונן הירש:>
אני היועץ המשפטי של הקרנות, ובהיעדרו של יאיר אני מטפל גם בנושא הרגולציה ובמגעים.

<היו"ר משה גפני:>
לא הבנתי. רק תכניס אותי לעניין, בגלל שככל הנראה בינתיים אנחנו לא מעלים את גיל הפרישה, אז שאני אדע בבעיה הגדולה שאנחנו נמצאים איך זה עובד? מי היום ממונה במקום כוכב? 

<רונן הירש:>
כרגע אני עושה את התפקיד של יאיר כוכב.
<היו"ר משה גפני:>
אתה היועץ המשפטי.
<רונן הירש:>
אני היועץ המשפטי, והמנהל המיוחד של הקרנות יואב בן אור מינה אותי למלא את התפקיד הזה נכון לעכשיו.
<היו"ר משה גפני:>
הבנתי. אתם גוף עצמאי.

<אורלי לוי אבקסיס:>
מה היה ה-title של כוכב?
<היו"ר משה גפני:>
הוא היה המנהל.

<מיקי לוי (יש עתיד):>
בסוף זה הרי ייפול על הקרנות, גפני.

<היו"ר משה גפני:>
כן. בבקשה. היה כוכבי שהופיע פה.

<רונן הירש:>
כוכב.
<אורלי לוי אבקסיס:>
כוכב יאיר.
<היו"ר משה גפני:>
יאיר כוכב, שהוא באמת הזהיר אותנו מהעניין הזה. הוא אמר שאם לא יעלה גיל הפרישה המצב יהיה כזה שלא יהיה בעצם כסף לשלם לנשים.

<מרב מיכאלי (המחנה הציוני):>
גפני, באתי לסייע לך.
<היו"ר משה גפני:>
כל הכבוד לך, תאמיני לי, אני זקוק לסיעתא דשמיא, וטוב שבאת.
<מיקי לוי (יש עתיד):>
אבל היא לא שמעה את הפתיח.
<מרב מיכאלי (המחנה הציוני):>
היום יותר מתמיד אתה זקוק לסיעתא דשמיא.
<היו"ר משה גפני:>
נכון. או, הנה רועי פולקמן הגיע. אני יכול לדעת, רק שנייה, חכו שם.
<מיקי רוזנטל (המחנה הציוני):>
יש פתרון למשבר?
<היו"ר משה גפני:>
אני יכול לדעת מה אנחנו לוחצים על ראש הממשלה? אתה אמרת, שמעתי ברדיו ונתקעה לי הפרוסה.
<רועי פולקמן (כולנו):>
שמה?

<היו"ר משה גפני:>
מה אנחנו לוחצים? אנחנו לא לוחצים שום דבר. 

<רועי פולקמן (כולנו):>
מי אמר שלוחצים?

<היו"ר משה גפני:>
רועי, אתה אמרת שלוחצים.

<רועי פולקמן (כולנו):>
לא, אמרתי סוחטים.
<היו"ר משה גפני:>
סוחטים, לוחצים, מה זה משנה, זה אנחנו, זה שם העצם שלנו.

<מיקי לוי (יש עתיד):>
עוד יותר, סוחטים את התפוז.
<רועי פולקמן (כולנו):>
אמרתי שזה לא נכון ציבורית לעשות ככה, אפשר להגיע להסכמות. אנחנו מסכימים.
<היו"ר משה גפני:>
לא נכון. לא, ציבורית אתם יכולים להגיד מה שאתם רוצים. 

<רועי פולקמן (כולנו):>
זה מה שאמרתי.

<היו"ר משה גפני:>
אתה מתראיין כל יום ואתה מדבר יפה, אבל אתה מדבר לא נכון לגבינו. אנחנו ביקשנו לשים פסקת התגברות, ארבע פעמים שבג"ץ פסל את חוק הגיוס.
<רועי פולקמן (כולנו):>
אתה יודע למה הוא פסל אותו? 

<היו"ר משה גפני:>
לא חשוב.

<רועי פולקמן (כולנו):>
כי החוק רשלני.

<היו"ר משה גפני:>
מאה אחוז.

<רועי פולקמן (כולנו):>
והשיטה היא לעשות חוק טוב, לא לעקוף אותו.
<מיקי לוי (יש עתיד):>
זה לא קשור אליכם.

<היו"ר משה גפני:>
אבל לא נתתי לך במה. 

<רועי פולקמן (כולנו):>
סליחה.

<היו"ר משה גפני:>
קודם כול אני, הבמה שלי.

<רועי פולקמן (כולנו):>
אני מקבל.

<מיקי לוי (יש עתיד):>
זה ענייני קואליציה או מדינה.
<היו"ר משה גפני:>
אני ביקשתי משר האוצר לשים פסקת התגברות, ארבע פעמים בג"ץ פסל את זה. אמר שר האוצר, ואני מכבד את זה, הוא אמר: אני לא מסכים לפסקת התגברות, אבל אנחנו נתמוך בכל חוק שתביאו בעניין הזה. זה חלק מההסכם הקואליציוני, ואנחנו מכבדים את זה. אז עשינו חוק-יסוד כדי למנוע את פסקת ההתגברות, כדי לעשות תחליף. בסוף גם לא חוק-יסוד. אמרנו חוק שיעבור באיזושהי צורה. אולי אתה יכול להסביר לי מה הסחטנות בעניין הזה חוץ מכם? שאתם סוחטים. 

<רועי פולקמן (כולנו):>
זה ממש לא קשור אליה. צריך להביא חוק, כי גם בליכוד - - -
<היו"ר משה גפני:>
אז איך אתה אומר – אתה קורא לראש הממשלה לא להיכנס לסחטנות שלנו? בסדר.

<רועי פולקמן (כולנו):>
זה המקום לנהל את הדיון הזה? גם בליכוד, גם בבית היהודי, גם בישראל ביתנו, וגם אצלנו רוצים חוק גיוס הגיוני.

<היו"ר משה גפני:>
בסדר, הגיוני, מאה אחוז. יש לך איזו הצעה שאני יכול לראות אותה היום? 

<רועי פולקמן (כולנו):>
יש לי. אפילו עשיתי עליה אז הרבה עבודה.
<היו"ר משה גפני:>
יופי, תביא לי אותה. למה לא הבאת לי אותה? הרי אני כל הזמן אומר - - -

<רועי פולקמן (כולנו):>
ליריב לוין הבאנו את הכול.

<היו"ר משה גפני:>
יריב לוין, המשיח.

<רועי פולקמן (כולנו):>
בסדר, תשאל אותו למה הוא לא עושה דיונים. 

<היו"ר משה גפני:>
אה, למה הוא לא עושה דיונים.

<רועי פולקמן (כולנו):>
לא יודע, תשאל אותו.

<היו"ר משה גפני:>
הוא קיבל מינוי לפני חצי שנה, אפילו ישיבה אחת לא הייתה. 

<רועי פולקמן (כולנו):>
אני לא הכתובת.

<היו"ר משה גפני:>
אבל איך אתה אומר עלינו סחטנים? הרי אנחנו אמרנו שתביאו.
<רועי פולקמן (כולנו):>
מרב, את יכולה לעזור פה?

<מרב מיכאלי (המחנה הציוני):>
כן. 
<היו"ר משה גפני:>
לא, היא לא יכולה בגלל שאנחנו בדרך אליה.
<מרב מיכאלי (המחנה הציוני):>
אני פשוט דואגת לגפני.

<מיקי רוזנטל (המחנה הציוני):>
אל תתערבי, שתתפרק להם הקואליציה. 
<מיקי לוי (יש עתיד):>
מרב, זה ענייני קואליציה.
<מרב מיכאלי (המחנה הציוני):>
ברור, ברור.

<מיקי רוזנטל (המחנה הציוני):>
שתתפרק הקואליציה, מה אכפת לנו.

<היו"ר משה גפני:>
אתה אומר עלינו סחטנים?

<רועי פולקמן (כולנו):>
גפני, ננהל את הדיון אחר כך.

<היו"ר משה גפני:>
מה, אתה מנהל את הדיון הזה ברדיו. 

<רועי פולקמן (כולנו):>
נכון. 
<מרב מיכאלי (המחנה הציוני):>
אני פשוט דואגת לגפני.

<רועי פולקמן (כולנו):>
אבל למה להסית את חברי הכנסת הנכבדים פה?
<היו"ר משה גפני:>
אני חושב שאתם סחטנים, לא אנחנו. אנחנו ביקשנו את מה שמופיע בהסכם הקואליציוני שעליו חתמנו.

<רועי פולקמן (כולנו):>
תקציב המדינה זה לא סחטנות, תקציב המדינה זה של כל עם ישראל.

<היו"ר משה גפני:>
חצי שנה עומד יריב לוין בראש ולא עושה כלום, אז מה אתה אומר עלינו סחטנים?
<אורלי לוי אבקסיס:>
תגידו, למה את הסעיף של הדיור הציבורי אף אחד לא תובע בהסכם הקואליציוני לממש? 

<היו"ר משה גפני:>
תשאלי את שר האוצר. יוגב.
<רועי פולקמן (כולנו):>
למה לא? אורלי.

<אורלי לוי אבקסיס:>
זה באמת מעניין. באמת, רועי, עכשיו אל תגיד לי שאני לא מבינה בדיור ציבורי, בוא לא נתחיל את זה עוד הפעם.
<רועי פולקמן (כולנו):>
מקיימים אותו.
<היו"ר משה גפני:>
אבל, רועי, למה אנחנו סחטנים? אתה יכול להגיד לי.

<אורלי לוי אבקסיס:>
רועי, וזה נקרא מקיימים? תלמד את ההסכם הקואליציוני.

<רועי פולקמן (כולנו):>
כיוון שאתה מתנה תקציב של כולם בסוגיה סקטוריאלית.

<היו"ר משה גפני:>
אני לא מתנה כלום. ביקשתי שיביאו חוק, לא התניתי.
<רועי פולקמן (כולנו):>
כשמפלגה לוקחת נושא סקטוריאלי והופכת את תקציב המדינה לבן ערובה זאת סחטנות.

<מיקי לוי (יש עתיד):>
בין הפעמים שכיף לי להיות באופוזיציה.
<היו"ר משה גפני:>
אבל לא הבנתי, הרי מי שביקש את התקציב היום היה ראש הממשלה, לא שר האוצר, איך פתאום התלבשתם על העניין הזה? אני גם בעד להעביר את התקציב.
<רועי פולקמן (כולנו):>
אני יודע.
<מיקי לוי (יש עתיד):>
אבל אנחנו רגילים להעביר תקציב לקראת סוף שנה.
<מרב מיכאלי (המחנה הציוני):>
אני רק לא יודעת, גפני, אתה סגור על זה שליצמן הכליל אותך בעסקה שלו עם ביבי, של כל הבלגן הזה? 

<היו"ר משה גפני:>
אני לא יודע, אין לי מושג. 

<מרב מיכאלי (המחנה הציוני):>
אתה סגור על זה שאתה בפנים? אני פשוט דואגת לאינטרסים שלך אישית. אישית.

<היו"ר משה גפני:>
אבל, מרב, נעלבתי מזה שהוא אומר עליי סחטן.
<מרב מיכאלי (המחנה הציוני):>
זה מאוד מעליב. מאוד מאוד מעליב.
<היו"ר משה גפני:>
מה הסחיטה פה?

<רועי פולקמן (כולנו):>
ההתניה בתקציב המדינה שהוא לכולם.

<היו"ר משה גפני:>
איזו התניה? אני התניתי משהו?

<רועי פולקמן (כולנו):>
לא אתה. אמרתי - - -
<היו"ר משה גפני:>
אמרת יהדות התורה, איפה אני נמצא, אתה חושב שבכולנו?
<רועי פולקמן (כולנו):>
בסדר, אז אני אדייק.

<מיקי רוזנטל (המחנה הציוני):>
אתה רוצה שאני אעשה לכם מוסיקת רקע?
<היו"ר משה גפני:>
לא.

<רועי פולקמן (כולנו):>
אם זה העניין אז אני אדייק פעם הבאה יותר. אני אדייק בפעם הבאה.

<היו"ר משה גפני:>
אל תדייק. זה לא בסדר הדבר הזה בגלל שאם יש סחטנים - - -
<רועי פולקמן (כולנו):>
קבל התנצלותי, אני אדייק.

<היו"ר משה גפני:>
אם יש סחטנים במגרש זה אתם, לא אנחנו. אתם אומרים שאם לא יאושר תקציב במרס הולכים לבחירות, יש לנו תקציב ל-2019. פתאום הולכים לבחירות. אתם לא ביקשתם את זה בכלל.

<אורלי לוי אבקסיס:>
גפני, יש שעון לסדר-היום שלך היום?

<היו"ר משה גפני:>
לא.

<אורלי לוי אבקסיס:>
זאת אומרת ששוב פעם הנשים, גיל הפנסיה נדחק הצידה בגלל נושאים אחרים?

<מיקי לוי (יש עתיד):>
מי שביקש את התקציב עכשיו זה ראש הממשלה בכלל.
<היו"ר משה גפני:>
בדיוק, זה מה שאמרתי, אני לא יודע מה הם קפצו. 

<מיקי לוי (יש עתיד):>
חד-משמעית, אנחנו רגילים להעביר תקציב מדינה לקראת סוף שנה.
<היו"ר משה גפני:>
לא יודע, אבל מה קפצו, מישהו אמר שלא לאשר תקציב? 
<רועי פולקמן (כולנו):>
אם לא מעבירים - - - אתה יודע, הרב גפני.
<היו"ר משה גפני:>
לא חשוב.
<מיקי לוי (יש עתיד):>
תביאו את בצלאל שיהיה יותר מעניין כאן.
<היו"ר משה גפני:>
אגב, שלא תהיה לך טעות, אני לא יכול להביא את התקציב לפה עכשיו, ולא בגלל הגיוס. טוב שאתה יודע. אתם עושים עבודה רשלנית.
<רועי פולקמן (כולנו):>
משתדלים לתקן. 

<היו"ר משה גפני:>
אתם עושים עבודה רשלנית. גם אם אני רוצה להביא את התקציב אני לא יכול להביא אותו היום.

<אורלי לוי אבקסיס:>
מה? 
<היו"ר משה גפני:>
אני לא יכול, יש בעיות טכניות. 

<אורלי לוי אבקסיס:>
טכניות.
<היו"ר משה גפני:>
הם עושים עבודה רשלנית, אז הוא אומר לי שאני עושה עבודה רשלנית. אני לא עשיתי כלום, בקושי צייצתי בפה.
<אורלי לוי אבקסיס:>
תן לנו דוגמה לעבודה רשלנית של התקציב.

<רועי פולקמן (כולנו):>
אתה צודק, זה לא אתה, נדייק. אתה צודק.
<איתן ברושי (המחנה הציוני):>
הכנסת תוסיף שבוע לדיונים ויגמרו את התקציב, אם זאת הבעיה.

<היו"ר משה גפני:>
אין שבוע, אי-אפשר להוסיף שבוע.

<איתן ברושי (המחנה הציוני):>
אי-אפשר להוסיף שבוע?

<אורלי לוי אבקסיס:>
בוא נעביר אותו בליל הסדר, ואז נגיד שחצינו את - - -
<היו"ר משה גפני:>
אני חוזר, רועי, לעניינינו. אני אמרתי, ואני רוצה שגם יוגב ישמע, ששר האוצר כתב לי מכתב. על-פי החוק היה צריך להביא את הוועדה המייעצת ששר האוצר מינה, הם צריכים להציע לו מה לעשות, ושר האוצר צריך לכתוב לי: אני מציע להעלות את גיל הפרישה, לא להעלות את גיל הפרישה, להעלות חלקית, להגיד לי, ואז אני מביא את זה לדיון בוועדה. שר האוצר כתב לי, אני ראיתי בזה מחמאה, שהוא מבקש שאני אקיים את הדיון פה. קיימתי הרבה דיונים. 

אני לא אחזור על מה שאמר לי מישהו כשיצאתי מבית הכנסת, מפני שכבר אמרתי את זה הרבה פעמים, ואמרתי את זה גם קודם. אבל לקחתי על עצמי, אמרתי שאני מוכן לקחת על עצמי. אני יודע שיש חובה להעלות את גיל הפרישה, הקדוש ברוך הוא נתן לנו תוחלת חיים ארוכה, אי-אפשר להשאיר את המצב כמו שהוא, אבל אי-אפשר לפגוע בנשים שהן מוחלשות מכל מיני סיבות, ועשינו חוק. אין ברירה אחרת. זאת אומרת, הייתי יכול בלי חוק אם שר האוצר היה כותב לי, אז הייתי יכול לדון על מה ששר האוצר כתב, אבל הוא לא כתב, הוא אמר: תדון, לכן עשינו חוק. 

פעם ראשונה סיכמתי עם אגף התקציבים, סיכמתי שזה מגיע לוועדת שרים, בוועדת שרים יאשרו את החוק הזה בקריאה טרומית, ולא נמשיך אותו, אלא נקיים את הדיון כאן. 
<רועי פולקמן (כולנו):>
כולנו חתומים על החוק. 
<היו"ר משה גפני:>
נכון. לא רציתי שיהיה מן דבר כזה שאני אשנה ממה שסוכם פה שלא ליד השולחן. לא רציתי את זה. אני שומע על ועדת שרים שדוחים את זה בשבוע. חשבתי שאולי מישהו לא הרגיש טוב אז דחו את זה בשבוע, בסדר. אבל זה בניגוד לסיכום. עובר שבוע, ואני מחכה במתח, והשבוע נגמר. באמת, רציתי לקיים פה את הדיון, אין לי עניין - - - 
<אורלי לוי אבקסיס:>
מה הסיבה שדחו את זה בניגוד לסיכומים?
<היו"ר משה גפני:>
אני לא יודע, תכף נשמע. ואז מגיע דיון נוסף אחרי שבוע ודוחים את זה לקיץ. אני דווקא רציתי להעביר את זה - - -
<אורלי לוי אבקסיס:>
רוצים למסמס את זה. 

<היו"ר משה גפני:>
אני רציתי להעביר את זה דווקא ביחד עם התקציב. זאת אומרת, אם אפשר להגיע להסכמות, יכול להיות שיבוא אגף התקציבים ויגיד שהוא חושב שצריך לשנות, שצריך לעשות ככה, והחברים יסכימו. אין לי שום דבר שאני דבק בו, אלא רק שתהיה הסכמה. שתהיה הסכמה, המשמעות של העניין שגם נשים מוחלשות יהיו בתוך המשחק הזה. זאת הייתה הסיבה, ולכן אני מקיים את הדיון. אבל קודם כול נתחיל עם עורך-דין רונן הירש, מה הולך לקרות עם הקרנות? 

<רונן הירש:>
מה שהולך לקרות, שוב, אני רק אזכיר במשפט אחד נשכחות, הקרנות ב-2003, כשבנו את התוכנית שלהן לאיזון אקטוארי הבסיס היה גיל 67, זה הבסיס הכללי. זה גם מתבסס על הטיוטה של הצעת חוק עם פרישה שהייתה אז. בסמוך לאחר מכן בעקבות סיכומים שהיו עם ההסתדרות אז גם ניתן סיוע לגילאי 67-64, וגם הייתה השהיה בין השנים 2011-2009, שגם עליה קיבלנו סיוע ממשלתי, שלמעשה איזן את ההתחייבויות שלנו. מ-2012, מאז שהתחילה הדחייה של החמש שנים, ולאחר מכן הדחייה המתגלגלת, יש לנו עלות של כ-200 מיליון שקלים חדשים בשנה. 

נכון להיום בתקנון של הקרנות גיל הפרישה הוא גיל 62 בעקבות השינויים האחרונים שהיו בחקיקה, זה אושר בוועדת העבודה והרווחה פה במשכן. ובהנחה שהמצב החוקי לא ישתנה – אני אומר את זה בזהירות, כי אנחנו נמצאים כרגע לפני הדוחות הכספיים המבוקרים של 2017, אבל על סמך הנתונים והתחשיבים שעשינו – מדובר בסך הכול על עלות של כ-4.8 מיליארד שקלים.
<היו"ר משה גפני:>
יש מכתב של כוכב על גירעון. 

<רונן הירש:>
בזה מדובר אגב על התחייבויות, לא על הגירעון. הגירעון הוא גבוה יותר. וכמו שאמרתי, כל זמן שהמצב לא משתנה אז נכון להיום זאת עלות של כ-200 מיליון שקלים לשנה. בהנחה שהמצב החוקי יישאר כפי שהוא אז בדוחות הכספיים הנוכחיים נצטרך להודיע למעשה על בקשה לרשות שוק ההון - - - 
<היו"ר משה גפני:>
זאת אומרת שאתה אומר שכל עוד שלא מעלים את גיל הפרישה יש 200 מיליון שקל גירעון לשנה. 

<רונן הירש:>
בשנה, ובסך הכול במצטבר 4.8 מיליארד. והשנה זה הגיע לרמה שבה – מכיוון שהגיל הוא כבר קבוע על 62, אלא אם כן ישתנה המצב החוקי – אנחנו יחד עם הדוחות הכספיים, במסגרת חובת הנאמנות שלנו לעמיתים לא לדחות קדימה גירעונות, נפנה לרשות שוק ההון בבקשה לבצע איזון אקטוארי כדי לקחת בחשבון את הגירעון הזה.
<היו"ר משה גפני:>
כמה?

<מיקי לוי (יש עתיד):>
מה זה אומר איזון אקטוארי? זה אומר שהאנשים יקבלו פחות ממה שמגיע להם?
<היו"ר משה גפני:>
לא, הם יצטרכו לתת להם כסף. כמה? כמה המדינה תצטרך לתת לכם כסף?

<רונן הירש:>
דיברתי על 200 מיליון בשנה, כשהעלות הכוללת היא 4.8 מיליארד.

<שגית אפיק:>
אבל עכשיו?
<היו"ר משה גפני:>
כמה יצטרכו לתת עכשיו? אמרת שתפנו לרשות שוק ההון, שאלתי כמה תבקשו מהם.

<רונן הירש:>
הסכום השנתי הוא 200 מיליון. עד עכשיו מבחינת הוצאות שכבר הוצאנו זה 1.2 מיליארד, מ-2012 ואילך. עד סוף 2011 זה כבר - - -
<היו"ר משה גפני:>
זאת אומרת שאם לא מעלים את גיל הפרישה זה מה שהמדינה תצטרך לתת לכם. במידה שהמדינה לא תיתן? 

<רונן הירש:>
אז פונים לאיזון אקטוארי. הפנייה תהיה כבר עכשיו כי יש סעיף בתקנון שמדבר על - - - 

<היו"ר משה גפני:>
מה זה איזון אקטוארי בעברית קלה?
<רונן הירש:>
הפחתה של הזכויות של העמיתים. 

<מיקי לוי (יש עתיד):>
זה אומר שאנשים, העמיתים יקבלו פחות כסף ממה שהיה מגיע להם. זה אומר שמה שתכננת x כסף לפרישה, אתה לא תקבל את זה, ותצטרך לחיות בהרבה פחות מבחינת רמת חיים שלך, וזה אסון.
<מיקי רוזנטל (המחנה הציוני):>
באיזה שיעורים? תגיד לנו. 

<אורלי לוי אבקסיס:>
אבל צריך לדעת כמה חברים יש בקרנות כדי להבין כמה זאת פגיעה אקטוארית.
<היו"ר משה גפני:>
שנייה, אורלי, אבל אני רוצה לדעת על השולחן, אני אישה שמגיעה לגיל פרישה, מה אני מקבלת פחות במה שמגיע לי? 

<שגית אפיק:>
זה לא רק, זה גם על הקיימות. 

<היו"ר משה גפני:>
כמה הקיימות?
<רונן הירש:>
מבחינת הנשים אין שינוי, הם ימשיכו לפרוש כרגיל עם הזכויות כפי שהיו עד עכשיו עד גיל 62. האיזון האקטוארי יתייחס - - -
<אורלי לוי אבקסיס:>
על החבר'ה הצעירים.
<רונן הירש:>
לא, יתייחס לכלל העמיתים בקרנות.

<היו"ר משה גפני:>
על כולם, גם אלה שקיימות.

<שגית אפיק:>
על כולם.
<רונן הירש:>
כלל העמיתים. אנחנו לא עושים פה – היו כאן איזה רעיונות - - -

<אורלי לוי אבקסיס:>
כמה עמיתים?

<מיקי לוי (יש עתיד):>
פלט רוחבי. בקיצור, על כולם.
<אורלי לוי אבקסיס:>
כמה עמיתים יש בקרנות האלו?

<מיקי רוזנטל (המחנה הציוני):>
רגע, אפשר להבין את גודל השיעור, כי היום אנשים ישמעו ויראו את הדיון הזה, ויגידו: ואללה, הלכה לי הפנסיה שלי. אתה יכול להגיד לנו בערך באיזה סדרי גודל? שלא נפחיד את האנשים. 

<מיקי לוי (יש עתיד):>
אחוזים, באיזה שיעורים יקבל פחות ממה שמגיע לו, אתה יודע להגיד לנו?
<מיקי רוזנטל (המחנה הציוני):>
בערך.

<רונן הירש:>
לפחות 1%. 

<מיקי לוי (יש עתיד):>
בין 1% ל-2% לחודש.
<רונן הירש:>
כ-1%.

<היו"ר משה גפני:>
זאת אומרת שאם שר האוצר יגיד שנעלה את גיל הפרישה אז אין את ההפחתה הזאת. 

<רונן הירש:>
יש את הגירעון שנצבר.

<היו"ר משה גפני:>
עזוב את הגירעון.

<היו"ר משה גפני:>
אבל אם אנחנו מתנהגים נורמלי, ואנחנו מעלים את גיל הפרישה. 

<מיקי רוזנטל (המחנה הציוני):>
לא הגירעון החד-פעמי שנוצר עכשיו.
<אורלי לוי אבקסיס:>
החדש, מעכשיו ואילך.
<היו"ר משה גפני:>
מכאן ואילך אנחנו מעלים את גיל הפרישה.

<רונן הירש:>
זה יחסוך 3.6 מיליארד. אמרתי, 1.2 כבר יש, ספגנו.

<היו"ר משה גפני:>
3.6 מיליארד?

<רונן הירש:>
בהתחייבויות.

<מיקי לוי (יש עתיד):>
זה יחסוך בהתחייבויות שלו. אני לא מבין אתכם, מה, אנחנו הולכים לישון עם זה? תהיה קטסטרופה. 

<היו"ר משה גפני:>
יוגב, מה אתה אומר? תגיד.
<מיקי רוזנטל (המחנה הציוני):>
לא לעשות הפחדות, נו, די.

<יוגב גרדוס:>
אז בואו נעלה את הגיל הפרישה, כי אנחנו לא מתנגדים.
<היו"ר משה גפני:>
אבל לא אפשרתם לי לקיים את הדיון הזה.

<אורלי לוי אבקסיס:>
רגע, לא, להעלות את גיל הפרישה באיזה מחיר? את מי אנחנו שמים קורבן על המזבח? את הנשים החלשות?

<היו"ר משה גפני:>
את כולם.
<יוגב גרדוס:>
לא.

<מיקי לוי (יש עתיד):>
החלשות ירגישו את זה יותר בכיס.

<אורלי לוי אבקסיס:>
כי אם יש לכם על השולחן עלות של תוכנית של מיליארד ש"ח לעומת עלויות אחר כך של 3 נקודה כמה? 3.8 מיליארד.
<יוגב גרדוס:>
6.

<אורלי לוי אבקסיס:>
3.6 מיליארד שיצטרכו לאזן, מה עדיף לכם? את מי אתם מפחידים?


<מרב מיכאלי (המחנה הציוני):>
בדיוק.

<יוגב גרדוס:>
רק להעמיד דברים על דיוקם.

<אורלי לוי אבקסיס:>
את מי? כאילו תופסים לך את הילד שלך.

<היו"ר משה גפני:>
יוגב, ביקשתי שתבוא ואני אאפשר לך להגיד את הדברים, אבל אני רוצה - - -
<יעל כהן-פארן (המחנה הציוני):>
הם הביאו אותנו לפי פחת כדי שנהיה חייבים לקבל את ההחלטה שלהם. - - - התרגלנו ללא.
<היו"ר משה גפני:>
שנייה, אני רוצה רגע לשאול אותך כאגף תקציבים, קח אותי בתור עוזר לרבע שעה. 
<יוגב גרדוס:>
יש לך תואר ראשון בכלכלה?
<היו"ר משה גפני:>
אין לי שום תואר. 

<אורלי לוי אבקסיס:>
הם לא למדו ליבה.

<יעל כהן-פארן (המחנה הציוני):>
אין ליבה.

<היו"ר משה גפני:>
אתם הייתם צריכים תואר אחר ממה שיש לכם.

<מרב מיכאלי (המחנה הציוני):>
אפילו לא - - - , וזה בניגוד למה שקוראים לו כל הזמן.

<היו"ר משה גפני:>
תמונת המצב היא כזאת, כל זמן שעובר – ועכשיו הולך לעבור הרבה זמן, מכיוון שבינתיים אין עכשיו דיונים על זה – המשמעות של העניין שאנחנו מתגלגלים עם זה כבר כמעט שנה, ובינתיים הולך תקציב המדינה לאבד הרבה כסף. ונצטרך לכסות שם חובות ונצטרך לעשות דברים שאם הוא היה מעלה את גיל הפרישה זה היה נמנע.
<מרב מיכאלי (המחנה הציוני):>
מה שנקרא לא חראם?
<אורלי לוי אבקסיס:>
אבל לא בכל מקרה.

<מרב מיכאלי (המחנה הציוני):>
ברור. במתווה שהסכמנו עליו כבר.
<היו"ר משה גפני:>
אני הצעתי שנלך על החוק הזה שבאופן עקרוני כולנו הסכמנו, ונקיים את הדיון כאן. לא הסתדר הדיון, ואז נדע באופן חד-משמעי שאי-אפשר להעלות את גיל הפרישה. זה יעלה למדינה הרבה יותר ממה שעולה התוכנית שלנו בהעלאת גיל הפרישה, הרבה יותר. האם זה נכון מבחינת אגף תקציבים? אני לא מדבר מבחינת השר, עם השר לא דיברתי עוד. אבל זה לא נכון. 

<אורלי לוי אבקסיס:>
אז מי נתן את ההוראה לדחות בוועדת שרים לחקיקה את החוק?
<היו"ר משה גפני:>
אני לא יודע.
<מיקי לוי (יש עתיד):>
מה אתה יודע? אנחנו רוצים לדעת.
<אורלי לוי אבקסיס:>
יש שר במשרד האוצר? 
<היו"ר משה גפני:>
אני יודע אגף תקציבים.

<אורלי לוי אבקסיס:>
בואו לא נשחק אותה טיפשים.

<היו"ר משה גפני:>
אגף תקציבים.
<אורלי לוי אבקסיס:>
לאגף תקציבים יש בעל בית? נבחר ציבור?

<היו"ר משה גפני:>
אני לא יודע, אני לא מבין בפוליטיקה. יוגב, מה אתה אומר?

<מיקי לוי (יש עתיד):>
יוגב, זה לא מופנה אליך, אבל אתה חייב להבין - - -
<היו"ר משה גפני:>
כן, בדיוק, זה לא אתה באופן אישי.

<אורלי לוי אבקסיס:>
מה העמדה של השר?

<היו"ר משה גפני:>
מי שדחה את זה בוועדת שרים היה בטט.
<יוגב גרדוס:>
לא. ועדת השרים דחתה את זה.

<אורלי לוי אבקסיס:>
אז מי? שרת המשפטים? כאילו מי?

<היו"ר משה גפני:>
ועדת השרים דחתה לאור המלצתו של בטט, יאללה, נו. בבקשה.
<קריאות:>
- - -

<יוגב גרדוס:>
עם כל הכבוד, קודם כול רק להעמיד דברים על דיוקם.

<היו"ר משה גפני:>
לא להפריע לו עכשיו, הוא אומר דברים חשובים.

<יוגב גרדוס:>
המדינה לא תישא בעלויות של הקרנות הוותיקות. יש לנו גם חוות דעת משפטית בעקבות הסכם איתם, וגם אנחנו לא חושבים שאחרי שהשקענו עשרות מיליארדים בהסכם הזה אנחנו צריכים להמשיך ולהזרים לשם כסף. יש לנו התחייבות לשפות אותם על אי-העלאה מ-64 עד 67, שעל זה אנחנו משפים אותם בתקציב כל שנה, אבל בין 62 ל-64 אין התחייבות של המדינה, ולכן אין פה עלות.
<מרב מיכאלי (המחנה הציוני):>
למרות שהמדינה לא עשתה את זה.

<קריאות:>
- - -

<מרב מיכאלי (המחנה הציוני):>
למרות שהמדינה היא זאת שלא עשתה את מה שהיא הייתה צריכה.
<יוגב גרדוס:>
המדינה לקחה על עצמה את הפער בין 64 ל-67. בין 62 ל-64 - - -

<מרב מיכאלי (המחנה הציוני):>
אבל המדינה לא הביאה המלצה להעלות ל-64, על מה אתה מדבר?
<יוגב גרדוס:>
אז זה לא עניין של המדינה, המדינה לא התחייבה.
<מרב מיכאלי (המחנה הציוני):>
לא? זה לא עניין של המדינה? אז של מי זה בדיוק?
<יוגב גרדוס:>
זה עניין של ההסכם, איך שמפרשים את ההסכם. 

<קריאה:>
מי מפרש?

<יוגב גרדוס:>
יש הסכם. על-פי הפרשנות של ההסכם - - - 

<מרב מיכאלי (המחנה הציוני):>
אתה מתנער מאחריות פעמיים בריבוע. זה מכוער, מכוער.
<קריאות:>
- - -

<היו"ר משה גפני:>
מרב, מאוד חשוב לנו לשמוע את כל דבריו, אני אאפשר לך להתייחס לעניין. 
<מרב מיכאלי (המחנה הציוני):>
תודה, אדוני.

<היו"ר משה גפני:>
אבל חשוב מאוד לדעת את זה, מפני שאנחנו מדברים על הרבה מיליארדים.

<מיקי רוזנטל (המחנה הציוני):>
אגב, מי שרוצה לדבר או לחתום על הסכם עד מדינה זה אצלי.

<היו"ר משה גפני:>
אתה אחראי על כל עדי המדינה שמסתובבים פה?

<מיקי רוזנטל (המחנה הציוני):>
אצלי חותמים. 

<רועי פולקמן (כולנו):>
- - - ריבוי העדים.
<היו"ר משה גפני:>
תראה, יש פה מצב רוח לאנשים.

<מרב מיכאלי (המחנה הציוני):>
ברשותך, אדוני, אני חייבת לרדת לחוקה, שם מעבירים - - - 

<רועי פולקמן (כולנו):>
זה outsourcing.

<מיקי רוזנטל (המחנה הציוני):>
זה אצלי, רק אצלי.

<היו"ר משה גפני:>
מרב, מה?

<מרב מיכאלי (המחנה הציוני):>
שם מעבירים חוק שהוא מחוץ – אני רק אומרת לך את זה – שהוא מחוץ להסכם הקואליציוני. נותנים לבית יהודי את המשפט העברי. עכשיו הולכים להעביר את זה שנייה ושלישית.
<היו"ר משה גפני:>
אז מה? את רוצה ללכת לשם?

<מרב מיכאלי (המחנה הציוני):>
אני חייבת ללכת לשם. 

<מיקי לוי (יש עתיד):>
אנחנו הולכים לשם.

<היו"ר משה גפני:>
את רוצה להגיד משפט?

<מרב מיכאלי (המחנה הציוני):>
אני רק מפנה את תשומת לבך שיש כאלה בקואליציה שמקבלים לא רק את מה שבהסכם הקואליציוני, גם מה שמחוץ להסכם הקואליציוני מקבלים.
<היו"ר משה גפני:>
אני יודע, אני מכיר אותם.
<איתן ברושי (המחנה הציוני):>
הם השתלטו על הממשלה.
<אורלי לוי אבקסיס:>
הם אפילו לא שלחו נציג פה לוועדה היום, כי כנראה הנשים המוחלשות במשק לא מעניינות אותם. 

<מיקי לוי (יש עתיד):>
זה מהבוקר, אורלי, גם אצל חיים כץ - - -
<אורלי לוי אבקסיס:>
זה לא היה בשום דיון על גיל הפנסיה, אני חייבת להודות, כמעט שלא ראינו פה נציגות של הבית היהודי, כאילו הנושאים החברתיים מהם ואילך. אבל כשאנחנו מנהלים פה מאבק שיש לנו קונצנזוס בין חברי הכנסת, ימין, שמאל, דתיים, חילוניים, אנחנו מנסים לשים לנגד עינינו את אותן נשים מוחלשות שבאמת מסתכלות לגיל הפנסיה בערגה, ומתוך מחשבה שאו-טו-טו הן יקבלו גם את קצבת הזקנה. עכשיו מה אנחנו אומרים להם? לא, מה פתאום 62? 64. תמשיכו, לא משנה שחלקן מגיל 55 כבר מחוץ לשוק העבודה.
<היו"ר משה גפני:>
נכון, אורלי, ברור.

<אורלי לוי אבקסיס:>
אנחנו מצפים שהן יחיו.,מה גם שמסתבר שזה חלם כלכלי. אתם באים ואומרים: אוקיי, לא תעלה את הגיל הפרישה, נצטרך, כן, זה יעלה לנו עוד איזה כמעט 4 מיליארד, אבל אנחנו לא נשפה אותם. אותם, מי זה אותם? כשאתה אומר אותם זה נדמה כאילו מדובר פה באיזה גוף מסואב שעושה כסף. אותם זה האזרחים ששמים בכל חודש וחודש את החיסכון הקטן שלהם ליום הזה שהם יצטרכו אותו. כשאתה אומר: אנחנו לא נשפה אותם, זאת אומרת שאתם תגרעו מהחוסכים. אין פה גוף מפלצתי, אנחנו מדברים על החוסכים, זה הכסף שלנו. 
<יוגב גרדוס:>
זה לא בדיוק ככה, אבל אני לא - - -
<מיקי רוזנטל (המחנה הציוני):>
אני לא מבין, מה אנחנו עושים פה עכשיו? זה ישיבת קיטורים? מה אנחנו עושים?

<היו"ר משה גפני:>
לא. אני רוצה לדעת את הפרטים.

<מיקי רוזנטל (המחנה הציוני):>
יאללה, חאלס, כבר דיברנו על הפרטים, על כול הפרטים. יאללה, בואו נגמור עם זה.
<היו"ר משה גפני:>
אני רק רוצה בתור יועץ שלך לרבע שעה שתדע, אתם בטח בונים על זה שתהיה קדנציה אחרי זה.

<אורלי לוי אבקסיס:>
ואחרים לא יילחמו.
<היו"ר משה גפני:>
זה לא הולך להיות יותר טוב מבחינתכם, זה הולך להיות יותר גרוע.

<מיקי רוזנטל (המחנה הציוני):>
אם אני אהיה יושב-ראש של ועדת הכספים.
<יוגב גרדוס:>
בתור אזרח אני מקווה שתהיה.

<היו"ר משה גפני:>
זה הולך להיות יותר גרוע, היום נשים מגלות מעורבות בזה. בבקשה, יוגב. אני לא אאפשר להפריע לך.

<יוגב גרדוס:>
קודם כול לעניין עלות הצעת החוק שהוגשה לוועדת השרים. העלות כמו שהצגנו אותה, וגם אני חושב שיש תמיכה בקרב כל גורמי המקצוע, היא עלות של 1.5 מיליארד שנתי, כך שגם אם שמים את זה בחשבון כלכלי מול ה-200 מיליון שקל התיאורטיים שאנחנו נצטרך לשפות, אז מבחינת עלות תועלת למשק התועלת היא לא גדולה. אני כן רוצה לחזור לעקרונות שכולם הסכימו, כולל חברי הכנסת של הוועדה פה אחד, לגבי התועלות של העלאת גיל הפרישה לנשים, שהם גם עבור הגדלת הקצבה הפנסיונית של הנשים, וגם עידוד התעסוקה של אותן נשים, והגברת השוויון בין נשים לגברים. 
<אורלי לוי אבקסיס:>
אם יהיה מי שיעסיק אותן.
<יוגב גרדוס:>
ואנחנו חושבים שכל התכליות האלה הן תכליות ראויות, ואנחנו מאוד מאוד תומכים כמו חברי הכנסת בהעלאת גיל הפרישה. הבאנו הצעה שלפי דעתנו ענתה על כל הטענות לגבי הנשים המוחלשות שנפגעו מהמהלך הזה. אני כן אומר שההצעה הזאת לא התייחסה לנשים שלא נפגעו מהמהלך הזה והן מוחלשת, וזה סיפור שצריך לטפל בו בפני עצמו. יש נשים, כמו גברים, דרך אגב, אבל הרבה נשים שהן מוחלשות וחיות בעוני ומודרות משוק העבודה, ואלף ואחד דברים שצריך לטפל, אבל לא נפגעו מהעלאת גיל הפרישה. 

<אורלי לוי אבקסיס:>
לא, רק דחיתם להם בעוד שנתיים את קצבת הזקנה.

<היו"ר משה גפני:>
רגע, אורלי.

<אורלי לוי אבקסיס:>
לא, דחייה של שנתיים קצבת זקנה, הם לא פגעו בהם? איך אפשר להגיד שהם לא פגעו במהלך?

<רועי פולקמן (כולנו):>
- - - חוסכים יותר לפנסיה.

<אורלי לוי אבקסיס:>
תפסיק. אין חוסכים, הן לא מועסקות, מה קורה לכם?

<רועי פולקמן (כולנו):>
על המוחלשות כן, אבל יש קבוצות שלא.
<אורלי לוי אבקסיס:>
אבל על המוחלשות, הן לא מופיעות בהצעה של משרד האוצר. על מה אתה מדבר? על מה אתם מדברים?
<קריאות:>
- - -
<אורלי לוי אבקסיס:>
איך שאתה מזיז שנתיים את קצבת הזקנה זאת פגיעה.

<היו"ר משה גפני:>
אורלי, דקה, אני רוצה לשמוע, צריך להתמודד עם זה.

<אורלי לוי אבקסיס:>
תפריד את קצבת הזקנה מגיל הפנסיה, אז אני אסכים שהן לא נפגעו.
<היו"ר משה גפני:>
רגע, הלאה.

<יוגב גרדוס:>
אני גם חושב שכל חברי הכנסת לא היו רוצים שאותן נשים, אני מסתכל עכשיו דורות קדימה, יישארו במצב הזה, אלא שהן כן יגיעו למצב שבו הן נכנסות לשוק התעסוקה ויכולות לשדרג את שכרן ולהגיע למצב שהן לא מוחלשות. ולכן הצעת החוק, כפי שאנחנו חשבנו, ואמרנו את זה גם בוועדה וגם בוועדת השרים, לא משיגה את התכליות שרצינו להשיג, היא אפילו גורעת מהמצב היום. 
אנחנו לא חושבים שזה נכון לעודד נשים וגם גברים להיות באבטלה ולחתום אבטלה; אנחנו לא חושבים שזה נכון להגדיר מקצועות שוחקים בצורה ספציפית בחוק; אנחנו לא חושבים שהבטחת הכנסה זאת הדרך לצאת מעוני; ולכן אנחנו כן חושבים שהבסיס של ההצעה טוב; וכן חושבים שיש מקום לשיח ולנסות להגיע להסכמה.
<אורלי לוי אבקסיס:>
ההצעה, איפה? של הצעת החוק - - -
<היו"ר משה גפני:>
שלנו.
<יוגב גרדוס:>
ההצעה של הוועדה, הבסיס טוב, העיקרון מוסכם, הרצון למנוע פגיעה בנשים חלשות מוסכם. ישב פה שר האוצר ואמר את זה קבל עם ועדה שזה מה שהוא רוצה גם להשיג, ולכן אני חושב שאפשר להגיע לפתרון. אבל לשים הצעת חוק שעולה 1.5 מיליארד שקל ופוגעת בתכליות שרצינו להשיג, אנחנו חשבנו שזה לא יהיה נכון לפני שאנחנו מדברים. לגבי סיכום לא סיכום, אז אני לא חושב שצריך לדון בזה עכשיו. 

<היו"ר משה גפני:>
בסדר. תודה רבה.
<מיקי רוזנטל (המחנה הציוני):>
אפשר לשאול את השאלה? שאלה אחת.
<היו"ר משה גפני:>
אני אתן לך, אבל אני רוצה לשאול לפני זה. 

<מיקי רוזנטל (המחנה הציוני):>
בבקשה.

<היו"ר משה גפני:>
רק דבר אחד שתדע. אנחנו לא נכנסנו לפירוט של מקצועות שוחקים בחוק, דיברנו על זה כללית, זה היה מקום לשיח, אנחנו חולקים עליך מכל וכל - - 

<אורלי לוי אבקסיס:>
נכון.

<היו"ר משה גפני:>
- - בעניין של אבטלה, בגלל שאתם דמי אבטלה לא רוצים בכלל. 
<יוגב גרדוס:>
לא נכון.

<היו"ר משה גפני:>
אה, בסדר. צר לי להגיד - - -

<יוגב גרדוס:>
הצענו להאריך משמעותית את דמי האבטלה.
<היו"ר משה גפני:>
אבל לי יש חסינות, מותר לי להגיד דברים, אז אני אומר לך, אני מכיר את הלך המחשבה שלכם. אתם חולקים על דמי אבטלה, אתם טוענים שצריך לעשות משהו אחר, לא חשוב. המציאות הזאת שהיינו באים ליד השולחן והיינו אומרים: צריך לתת דמי אבטלה לשנתיים, ואתה וחברייך הייתם באים ואומרים: זה לא משיג את תכליות החוק, זה לא משיג את תכליות המטרה של החוק הזה. היינו מנהלים את הוויכוח הזה פה. למה לא אפשרתם את זה? למה לא אפשרתם את הוויכוח?
<יוגב גרדוס:>
אנחנו יכולים לנהל אותו עכשיו גם. 

<היו"ר משה גפני:>
לא. עכשיו זה כלום.

<יוגב גרדוס:>
אנחנו לא יכולים לתמוך בהצעת חוק שעולה מיליארד שקל. 

<היו"ר משה גפני:>
אל תתמכו, בסדר?

<יוגב גרדוס:>
זה יהיה חוסר אחריות לפי דעתי, ולהגיד: נראה מה יהיה.

<היו"ר משה גפני:>
בכמה כסף אתם כן מוכנים לתמוך?

<יוגב גרדוס:>
אמרנו את העלויות. אנחנו תמכנו - -
<היו"ר משה גפני:>
מיליארד?

<יוגב גרדוס:>
- - בהסדר של מיליארד פרוס על פני עשר שנים, ואחרי זה גם הסכמנו להכפיל את הסכום, ואמרנו שאנחנו מוכנים לשים עוד כסף, אבל - - - 
<רועי פולקמן (כולנו):>
היושב-ראש, סליחה שאני מתפרץ, יחד עם הדיון שעשינו בזמנו בהטבות המס, יש שני אילוצים בדיון הזה. אחד זה להביא את האופטימום לפתרון סוגיית הארכת גיל הפרישה עם השמירה על אוכלוסיות חלשות; ושתיים, המגבלה התקציבית. ואני חושב שהתפקיד שלנו כחברי כנסת, שבוודאי תומכים במהות, ואם לא הייתה מגבלת תקציב אז עד הסוף. 

<היו"ר משה גפני:>
הוא חולק על זה גם.

<רועי פולקמן (כולנו):>
אני מסכים עם אורלי לגבי קצבת הזקנה לחלוטין.
<היו"ר משה גפני:>
הוא טוען שזה כאילו מעודד נשים לא לצאת לעבודה.
<רועי פולקמן (כולנו):>
לגבי האבטלה יש כאן סוגיה, אבל בסוף יש לנו שתי מגבלות. התפקיד שלנו, כמו שעשינו במאמץ רב בזיכוי המס, התפקיד שלנו לאלץ לתוך המגבלה. 
<היו"ר משה גפני:>
בשביל זה היה צריך לקיים את הדיון כאן.

<יוגב גרדוס:>
אבל אני אומר, בהמשך למה שחבר הכנסת פולקמן, אנחנו לא מסתכלים על הנושא הזה - - -
<רועי פולקמן (כולנו):>
- - - אין מה לעשות. הלוואי, אבל אין אופציה.
<היו"ר משה גפני:>
אמרתי את זה כמה פעמים.

<יוגב גרדוס:>
אנחנו לא מסתכלים על הנושא הזה דרך החור שבגרוש, אנחנו לא מחפשים שהמשוואה תתאזן, אנחנו כן רוצים להשיג את התכליות. לשלם לנשים לשבת בבית , אני חושב - - -

<היו"ר משה גפני:>
אנחנו חולקים עליך.
<אורלי לוי אבקסיס:>
אתה יכול להתחייב להשיג להן מקום עבודה בתקופה הזאת? אתה מתחייב? היא לא רוצה לשבת בבית, היא רוצה להתפרנס בכבוד.

<היו"ר משה גפני:>
רגע, אבל מיקי רוזנטל ביקש.

<אורלי לוי אבקסיס:>
מצידי תקראו לזה מענק עיכוב קצבת הזקנה, לא מעניין אותי איך תקראו לזה, בסופו של דבר היא צריכה כסף ללכת למכולת, לשלם תרופות, לשלם חשמל. דרך אגב, על כל זה אתם גם לוקחים מס, המדינה, על המוצרים הבסיסים ביותר, על התרופות וכדומה, אלא אם כן אתה ניצול שואה, ובסופו של דבר הנשים האלה צריכות אוכל. 

<היו"ר משה גפני:>
אבל, אורלי, מיקי רוזנטל ביקש, אני פשוט דיברתי לפניו. מיקי, בבקשה, תשאל.
<אורלי לוי אבקסיס:>
Sorry.

<מיקי רוזנטל (המחנה הציוני):>
אני רוצה לשאול אותך שאלה. הרי הסוגיה נדחית - - -

<היו"ר משה גפני:>
מי נמצא פה מארגוני הנשים?

<גלי עציון:>
נעמ"ת. 
<יערה מן:>
ושדולת הנשים.
<היו"ר משה גפני:>
בסדר.

<מיקי רוזנטל (המחנה הציוני):>
הסוגיה נדחית ונדחית ונדחית, בין היתר כי אתם לא מכריעים בעניין. שר האוצר היה פררוגטיבה של לא להחליט מה הוא רוצה, ולהעלות את הגיל – אתם לא מחליטים. אבל לאי-ההחלטה יש משמעות כלכלית דרמטית כמו שאתה שומע, היא עולה מאות מיליונים, היא עולה, מישהו יצטרך לשלם את זה בסוף. זאת אומרת, או שאני אשלם את זה מכיסי כי אני חבר בקרן "מקפת", או שמישהו אחר ישלם את זה, או שהאוצר יכניס את היד לכיס, גם אם לא תעשו שום דבר, כלום, זה יעלה כסף. אז בינתיים זה עולה כסף, ואתם לא עושים כלום. זאת אומרת, אין לזה שום משקל בהחלטות שלכם? אולי ההצעה שלנו היא פחות טובה, אבל לפחות היא הצעה ריאלית. אתם לא מציעים כלום חוץ מלהגיד מה לא. 

<רועי פולקמן (כולנו):>
הרב גפני, רק מבחינת הפרוצדורה – אני תכף צריך לצאת – מה אתה מציע? איך אתה היית רוצה שזה יהיה?
<היו"ר משה גפני:>
אני מאוד רציתי - - -

<מיקי רוזנטל (המחנה הציוני):>
אני רוצה תשובה על השאלה הזאת, זאת שאלה מאוד חשובה לי. 

<היו"ר משה גפני:>
בסדר. תענה למיקי רוזנטל.
<יוגב גרדוס:>
אני רוצה לענות.

<היו"ר משה גפני:>
אני אגיד לך בדיוק, הפרוצדורה זה הנושא.
<יוגב גרדוס:>
חוץ מתקציב המדינה, העלאת גיל הפרישה נשים, זה הנושא הכי חשוב שאני מתעסק בו היום באופן אישי, וגם אחד החשובים ביותר - - -
<מיקי רוזנטל (המחנה הציוני):>
כמה שנים הוא עומד על הפרק לא מוכרע?
<יוגב גרדוס:>
הוא עומד על הפרק מאז, לפי דעתי, שנחתם ההסדר עם הקרנות הוותיקות, שזה הרבה שנים.

<מיקי רוזנטל (המחנה הציוני):>
הרבה שנים, נו.

<יוגב גרדוס:>
נכון, וצריך להביא לזה, ואני חושב שהוועדה - -
<איתן ברושי (המחנה הציוני):>
תראה, זה נורמלי?
<יוגב גרדוס:>
- - עשתה כברת דרך מדהימה בזה שכל חברי הוועדה מסכימים שצריך להעלות את הגיל, ושצריך לטפל באותן נשים שנפגעות מהמהלך הזה. ואנחנו הצענו המון הצעות, הייתה ועדה מקצועית שישבה, הניחה את המלצותיה, שיפרנו אותן משמעותית בעקבות הדיונים פה, והיינו מוכנים גם להמשיך ולשפר. אבל מה שאני חושב שצריך לעשות זה להיכנס לאיזשהו דיון אינטנסיבי לגבי הדבר הזה ולהגיע להסכמות, בהנחה שאנחנו רוצים להגיע לאותן תכליות, לאותן מטרות. 

<היו"ר משה גפני:>
לא, אל תגיד במידה, אנחנו כולנו רוצים להגיע לאותן תכליות, הרי אין פה איזה משהו שמסתתר מאחורי זה. 
<יוגב גרדוס:>
בסדר, אבל אני עונה לחברת הכנסת אורלי אבקסיס. יש במדינת ישראל המון בעיות חברתיות, יש עוני, אמרתי קודם, צריך לטפל בהכול, אבל אגב גיל הפרישה לנשים, אנחנו לא נוכל לפתור את כל הבעיות. צריך לפתור את הבעיות שהמהלך הזה יוצר, וצריך גם להיות מידתי במה שאנחנו עושים. ולכן אני חושב שאם אנחנו נגדר - - -
<אורלי לוי אבקסיס:>
כמה מכסה חסכנו בדחיית קצבת הזקנה בשנה? 

<יוגב גרדוס:>
שנייה, רק לסיים את המשפט.

<היו"ר משה גפני:>
לא נחסך.
<אורלי לוי אבקסיס:>
כשיש לנו את המספרים אנחנו יכולים - - - 

<היו"ר משה גפני:>
לא נחסך.

<אורלי לוי אבקסיס:>
בטח שכן, אתה דוחה שנתיים בקצבת זקנה, זה נחסך, כמה נשים.
<היו"ר משה גפני:>
אה, בנושא הזה, אבל בינתיים אנחנו משלמים להם.
<אורלי לוי אבקסיס:>
ולכן החישובים לא יכולים להיות עם מספרים חסרים. 
<שגית אפיק:>
לא עושים התאמה - - -

<יוגב גרדוס:>
אוצר המדינה לא יחסוך עד גיל הפרישה.

<אורלי לוי אבקסיס:>
הוא דוחה את קצבת הזקנה. תן לי רק דחיית קצבת הזקנה בשנתיים, כמה חסכת למדינה? עזוב רגע מה קורה עם גיל הפרישה. רק על העניין של דחיית קצבת הזקנה, כמה זה?
<יוגב גרדוס:>
העלאת הגיל תחסוך למוסד לביטוח לאומי, הם יכולים להציג את ההערכות האקטואריות שלהם, הרבה כסף על פני השנים.

<אורלי לוי אבקסיס:>
כמה?

<יוגב גרדוס:>
שיגידו הם כדי שאני לא אחשד, אבל הרבה מיליארדים אקטוארית. 

<אורלי לוי אבקסיס:>
אתה מבין?
<יוגב גרדוס:>
ולקרנות הפנסיה כמובן.

<היו"ר משה גפני:>
אם מעלים את גיל הפרישה.
<יוגב גרדוס:>
ולמשק, דרך אגב, אני חושב בתרומה לתוצר ובהשתלבות בשוק בתעסוקה.
<אורלי לוי אבקסיס:>
במידה שיעסיקו אותם.
<יוגב גרדוס:>
בצמצום אי-השוויון.

<אורלי לוי אבקסיס:>
במידה שיעסיקו אותם. תראה, בחוק הזה יש העלאת גיל פרישה - -
<היו"ר משה גפני:>
אבל, אורלי, את לא מקשיבה למה שהוא אומר. 

<אורלי לוי אבקסיס:>
- - בלי חובה להמשיך ולהעסיק. 

<היו"ר משה גפני:>
הוא אמר את הדבר הכי חשוב עכשיו.

<יוגב גרדוס:>
העלאת גיל הפרישה הוא צעד מאוד מאוד חיובי עבור הכלכלה ועבור החברה.
<היו"ר משה גפני:>
מיליארדים, מיליארדים שהמדינה מרוויחה. 

<יוגב גרדוס:>
נכון. לא שהמדינה מרוויחה.
<קריאה:>
וזה המקור להצעות שלנו.
<היו"ר משה גפני:>
אני תכף אתן לכם.

<אורלי לוי אבקסיס:>
בדיוק. בוא נסיר את המסך ונגיד בדיוק מה עומד מאחורי.
<יוגב גרדוס:>
אבל במידה שאנחנו נעקר את המשמעות של העלאת גיל הפרישה מתוכן, אז לא ייחסך כלום ואפילו ייגרע. זה מה שאני אומר.
<היו"ר משה גפני:>
בסדר. תודה רבה. ארגוני הנשים, מישהו מייצג? יערה מן.
<יערה מן:>
שלום, אני משדולת הנשים, אנחנו גם שלחנו אתמול מכתב לשר האוצר ולחברי הכנסת בשם עוד מס' רב של ארגונים. מבחינתנו המתווה שהגיע לוועדת הכספים הוא מתווה טוב, והוא תנאי הכרחי להעלאת גיל הפרישה שימנע הרבה מהסוגיות שהטרידו אותנו. יש לי כמה הערות קונקרטיות על הדברים שנאמרו גם לגבי הסיפור של דמי האבטלה. כבר היום גיל הפרישה הממוצע של נשים מעבודה הוא הרבה יותר גבוה מ-62, מהגיל החוקי, אז אני לומדת מזה שנשים רוצות לעבוד. 
אני לא יודעת מאיפה החשש שנשים בהמוניהן ינהרו לאבטלה. אני אגיד גם שהנשים המוחלשות, שלהן אנחנו דואגות, לצאת לאבטלה זה דבר שיש לו עלויות כבדות, וזה לא דבר שנשים ימהרו לעשות. נשים שמרוויחות שכר מאוד נמוך, עכשיו לוותר על עוד 1,000 שקל, שזה מה שיעלה להן לצאת לאבטלה בשביל לשבת בבית, אני לא יודעת אם הן יעשו את זה, זה מחיר מאוד גבוה. 
עוד דבר שאני אגיד זה שהפתרון בכלל של דמי אבטלה נולד, איך שאני מבינה את הדברים, הוא נולד בגלל הסירוב לדבר על המקצועות השוחקים, ולהגיע לפתרון טוב בסוגיה של המקצועות השוחקים. אם היה הסדר לנשים לפרישה מוקדמת למקצועות השוחקים או הסדר של פנסיית גישור לנשים במקצועות השוחקים, יכול להיות שלא היה צריך את הפתרון הזה. אבל להגיד: לא דמי אבטלה ולא מקצועות שוחקים, זה להגיד כלום. זה לא לתת פתרון לדבר שהוא הכי הכי מהותי ולנשים שהכי נפגעות.
והדבר האחרון זה שהייתי שמחה להבין איך נעשה החישוב של 1.5 מיליארד, האם הוא מבוסס על זה ש-40% מהנשים לא עובדות בגילאים האלה? כי מתוכן יש לדעתי, לא יודעת אם רוב, אבל חלק מאוד גדול מהנשים בכלל לא נמצאות בשוק העבודה, בכלל לא רלוונטי עבורן הסיפור של דמי אבטלה, הן לא בכוח העבודה. והנשים שהן עקרות בית, שאנחנו לא מדברים עליהן, ונשים שמקבלות הבטחת הכנסה, שזה לא רלוונטי עבורן.
<היו"ר משה גפני:>
לקחנו את כל זה בחשבון.
<יערה מן:>
בדיוק, האם זה נלקח בחשבון ב-1.5 מיליארד - - 
<אורלי לוי אבקסיס:>
השאלה אם החישוב הוא רוחבי או תוך כדי.
<היו"ר משה גפני:>
נכון.

<יערה מן:>
- - ובתחזיות האפוקליפטיות על הנשים המובטלות שעכשיו כולן ירצו לצאת לאבטלה.
<אורלי לוי אבקסיס:>
זאת שאלה מאוד מאוד חשובה, איך הם חישבו את זה.

<יוגב גרדוס:>
החישוב הוא חישוב שמרני, העברנו אותו פה לוועדה.

<היו"ר משה גפני:>
רגע, אני אאפשר לך, רק תיאלץ לשמוע את האנשים עד הסוף.

<יוגב גרדוס:>
היא שאלה שאלות.

<היו"ר משה גפני:>
אז תענה.

<יוגב גרדוס:>
אני אומר שלגבי החישוב, החישוב הוא יחסית שמרני. העברנו לוועדה את החישוב בפעם הקודמת ללא הרכיב שהוסף בהצעת החוק שאנחנו לא הכרנו, של ביטול תקופת ההכשרה, שהוא העלות המשמעותית. אבל אם תרצו, אני לא יודע באיזה ערוץ יש לנו תקשורת איתכם, אבל את יכולה לפנות אליי, אנחנו נעביר את החישוב, אין לנו השגות לגבי החישוב.
<היו"ר משה גפני:>
טוב.

<יוגב גרדוס:>
תזכירי לי עוד שאלות שהיו לך.

<היו"ר משה גפני:>
היא אמרה שחלק לא יקבלו, הרי הן לא עובדות.
<יערה מן:>
אני שאלתי, אני ערערתי, זאת לא הייתה שאלה. ערערתי על ההנחה שנשים רבות מאוד ירצו להיות מובטלות בגלל הארכת תקופת האבטלה.
<היו"ר משה גפני:>
אני חושב שזה לא ישנה להן, גם אם הן יוכלו לעבוד הן יצאו לעבודה.

<יערה מן:>
זה מה שאני אומרת.

<היו"ר משה גפני:>
כן, זה ברור, זאת סתם אמירה.

<אורלי לוי אבקסיס:>
האוצר אמר: אנחנו לא רוצים לעודד את הנשים האלו להעדיף את האבטלה, כאילו יש להן בכלל בחירה.
<היו"ר משה גפני:>
הן לא יעדיפו, על זה אני חולק עליו.

<יערה מן:>
אין - - - לעידוד אבטלה, אז זאת הדעה שבעיני היא לא.
<היו"ר משה גפני:>
עורכת-דין מאירה בסוק.
<מאירה בסוק:>
גלי עציון תדבר במקומי.

<היו"ר משה גפני:>
בבקשה.

<גלי עציון:>
אני קודם כול רוצה להתחיל מהסוף. האוצר אמר שהחיסכון הוא במיליארדים רבים, אז אפילו בחשיבה המאוד מסורתית של האוצר, שכנראה אפשר לערער עליה, ההוצאה שמבקשים להוציא במסגרת הצעדים המסייעים היא כנראה קטנה מאוד יחסית למה שייחסך. אז קודם כול בחשיבה מתמטית הכי בסיסית זה נכון ללכת בכיוון הזה. 

ואני רוצה להעיר עוד משהו. אנחנו כל הזמן מדברים על נשים מוחלשות במקצועות שוחקים, זה לא רק. יש מצב שבו נשים מגיעות לגיל מסוים ואם הן אבדו את מקום עבודתן, ואני מזכירה לכולם, שהעלאת גיל הפרישה זאת לא הבטחה לעבוד עד גיל הפרישה, זה פשוט דחיית המועד הראשון לקבל קצבה מכל מקור שהוא. ולכן, יש נשים שאנחנו לא מגדירים אותן מוחלשות, אבל ברגע שהן מאבדות את מקום העבודה שלהן והן בגילאי 50 פלוס, הן לא תמצאנה מקום עבודה אחר. 
ולכל מי שחושב, זה חוזר לדיונים כמו של אנשי רשות המיסים שמדברים תמיד על זה שאנשים יעלימו מיסים, רוב האנשים ורוב הנשים רוצות ורוצים לעבוד, ולכן, כשהם יוצאים ממעגל העבודה ולא מצליחים להיכנס זה ממש לא מצב שהם רוצים להיות בו. לכן חשוב מאוד לבנות את הצעדים האלה, כי שוב אני אומרת, זה לא חוכמה לקבוע גילאים להעלות את הגילאים ואז להסתכל על הנשים ולראות איך הן רעבות ללחם, כולל נשים שלא היו מוחלשות ולא עבדו במקצועות שוחקים. לכן זה חשוב מאוד שזה יבוא עם הצעדים המסייעים האלה. 

<איתן ברושי (המחנה הציוני):>
יש לי שאלה אליה. היום נשים שהגיעו לגיל הפרישה מקבלות פנסיה?
<גלי עציון:>
שהגיעו לגיל הפרישה?
<איתן ברושי (המחנה הציוני):>
מקבלות את הקצבה?

<היו"ר משה גפני:>
שהגיעו לגיל הפרישה מקבלות קצבת זקנה.

<גלי עציון:>
מה זאת אומרת? ודאי.

<יוגב גרדוס:>
מעל גיל 62.
<איתן ברושי (המחנה הציוני):>
אני שואל אם זה מסודר, או שיש מי - - -
<היו"ר משה גפני:>
הן מקבלות קצבת זקנה.

<איתן ברושי (המחנה הציוני):>
אבל אני שואל אם זה מסודר ואין סבל מזה, היה איזה דיבור על זה שהדיונים התארכו.

<היו"ר משה גפני:>
הן מקבלות קצבת זקנה מביטוח לאומי.
<יוגב גרדוס:>
זה סודר בתקנות. 

<איתן ברושי (המחנה הציוני):>
זה מסודר?

<רונן הירש:>
כן, אמרנו, מגיל 62 הן מקבלות את הפנסיה.
<איתן ברושי (המחנה הציוני):>
ואין פה מי שנופל בין הכיסאות.

<היו"ר משה גפני:>
אבל הם יורידו. 

<גלי עציון:>
הנפילה בין הכיסאות היא לפני גיל הפרישה.
<איתן ברושי (המחנה הציוני):>
אבל אני יודע שהיה מצב שהיה חשש שהדיונים מתארכים, והדיון הזה הוא כבר בפעם המי יודע כמה.

<היו"ר משה גפני:>
נכון, יורידו לכולם. מורידים לכולם.

<איתן ברושי (המחנה הציוני):>
אבל היה חשש שמישהו בתפר.

<היו"ר משה גפני:>
יפגע.

<איתן ברושי (המחנה הציוני):>
את זה אנחנו צריכים - - -

<היו"ר משה גפני:>
אני רוצה להתייחס, יוגב, לא בתור יושב-ראש הוועדה, אני רוצה להתייחס כחבר ועדה.

<איתן ברושי (המחנה הציוני):>
אבל מישהו צריך לשמור עליך כשאתה מדבר שלא יפריעו לך, אני אעזור.

<היו"ר משה גפני:>
הסיפור הזה התחיל בעובדה שאמרנו שצריך להעלות את גיל הפרישה, זאת הייתה הדרישה שעליה דובר, ואמרנו שתהיינה נשים אשר יפגעו ממש, זאת אומרת, יישארו רעבות ללחם. המציאות היא כזאת שהן יפסיקו לקבל, הרי אין בעיה, אישה יכולה להישאר היום לעבוד עד גיל 70, היא יכולה, אין בעיה. רק מה? העניין הוא שברגע שהיא מגיעה לגיל הפנסיה היא מקבלת את הפנסיה, היא לא מקבלת את הקצבה. המצב יהיה עם העלאת גיל פרישה ללא צעדים משלימים, נשים תיזרקנה לרחוב, תהיינה רעבות ללחם. מכאן התחיל הדיון. 
ואז בדיונים האלה שמענו גם את ארגוני הנשים, שמענו את הקבוצות השונות ושמענו את כוכב. 
<יוגב גרדוס:>
יאיר כוכב.
<היו"ר משה גפני:>
יאיר כוכב, שמענו את כל המערכת הזאת.

<איתן ברושי (המחנה הציוני):>
שמאוד הרשים אותך, אתה לא יכול להשתחרר ממנו.
<היו"ר משה גפני:>
ממש לא הרשים אותי, הוא אמר לי דברים מפחידים, זה הכול, הוא לא הרשים אותי. הוא איש טוב, בסדר, אבל אמר את הנתונים המקצועיים הקשים, שאם לא יעלו את גיל הפרישה המצב יהיה כזה – וזה בצדק, בתוך עמי אני יושב, נשים כמו גברים רוצות לעבוד, אישה סבירה ונורמלית, העלאת תוחלת החיים - - -
<שלי יחימוביץ (המחנה הציוני):>
כמו חרדים גם, אגב, בניגוד לכל המיתוסים.
<היו"ר משה גפני:>
נכון, פשוט נשים רוצות לעבוד כמו שגברים רוצים לעבוד. אישה שנמצאת היום בגיל שפעם היא הייתה זקנה, היום היא לא זקנה, היום היא אישה שרוצה לעבוד, היא לא רוצה לשבת בבית. אני יכול להביא מהמקרים הקרובים ביותר אליי, אני יכול להגיד בוודאות מוחלטת. הקדוש ברוך הוא נתן לנו מתנה, אישה בגיל 64 היא אישה בשיא כוחה, היא אישה שרוצה לעבוד, היא לא רוצה לצאת לפנסיה, היא לא רוצה הרבה, וכל מה שנלווה לעניין. 
יש נשים שהן נשים מוחלשות, הן עבדו במקצועות שוחקים, הן עניות גם כשהן עובדות, הן במצב מאוד קשה, ואז אנחנו לאט לאט נורמלי – ואני יודע ששר האוצר מאוד שמח, מאוד שמח, הוא גם שמע שמות של כאלה שתמכו כאן בוועדה בחוק הזה, הוא מאוד שמח על זה. אם אתם לא הייתם במשחק, הייתי כבר מעביר את זה. אבל אתם בעניין, במשחק, וזה בסדר, אני לא מתלונן.
<איתן ברושי (המחנה הציוני):>
מי זה אתם?
<היו"ר משה גפני:>
אתם זה אגף תקציבים.
<איתן ברושי (המחנה הציוני):>
אה, זהו.
<היו"ר משה גפני:>
כל פעם שאני אומר אתם או הם או זה אני מתכוון לאגף תקציבים.

<איתן ברושי (המחנה הציוני):>
כי אני אוהב לשמוע את השם הזה.

<היו"ר משה גפני:>
לא משנה, זה התפקיד שלהם, הם צריכים לעשות את זה.
<איתן ברושי (המחנה הציוני):>
שידעו מי אשם בכל התקלות. גפני, אולי נעשה על זה איזה משבר קואליציוני. למה לא נעשה על זה משבר?
<היו"ר משה גפני:>
לא נעשה משבר קואליציוני. 

<איתן ברושי (המחנה הציוני):>
למה לא נעשה על זה משבר?

<היו"ר משה גפני:>
בגלל שכשתגיעו לשלטון גם תשמרו עליהם, אני מכיר את זה, עברתי את כל הסבבים.
<איתן ברושי (המחנה הציוני):>
את הדברים הקשים תעשו עד שאנחנו נגיע.

<היו"ר משה גפני:>
לא משנה, צריך את אגף התקציבים, אנשי מקצוע, במיוחד שהם נמצאים זמן קצר.
<איתן ברושי (המחנה הציוני):>
צריך אותם רק אחרת.
<היו"ר משה גפני:>
ואחרי זה הם הולכים לחברות פרטיות. על כל פנים, אני חשבתי וטעיתי, יש בי גם תמימות כזאת, חשבתי שנעביר חוק מוסכם על כולם, לפי דעתי גם מוסכם על שר האוצר. אני מדבר על העיקרון, גם אתה אמרת את זה עכשיו, העיקרון מוסכם. נעשה את הדבר הזה, ונתחיל דיון בחוק. ברגע שיש דיון בחוק הדיון הוא שונה. ואני אמרתי, רמזתי, לא רציתי להגיד את זה במפורש, אבל רמזתי, והיו כאלה שאמרו לכם את זה, אנחנו נעצור את גפני אם הוא ירצה לעשות דברים מעל הראש שלכם. היו כאלה שאמרו לכם את זה. 

לקיים את הדיון נורמלי, לבוא ולהגיד ששנתיים של דמי אבטלה זה לא בסדר, אתם תגידו ואנחנו נתחיל את הוויכוח, אולי נגיע להסכמה, אולי לא. לא נתתם, לא אפשרתם, תדעו שבסוף זה הולך להיות לא טוב. זה הולך להיות לא טוב בגלל שהיום כולם יודעים הכול. זה לא כמו פעם. וככל שהזמן מתארך חברי הכנסת, ובעיקר חברות הכנסת, יקצינו עמדות, די בצדק, מכיוון שלא ישאירו נשים ככה בחוץ. 
<אורלי לוי אבקסיס:>
אולי המצב הוא לא כל כך נורא, עם האדישות הזו של אגף התקציבים שאומר: בוא נדחה.
<היו"ר משה גפני:>
זאת לא אדישות. אני מעיד בפנייך שאין אדישות.
<אורלי לוי אבקסיס:>
אני בכוונה מקצינה עם אמירה, כי נדמה לי שיש פה אדישות.
<היו"ר משה גפני:>
יוגב היה רוצה היום את הדיון הזה. אני מעיד בפנייך שאני לא רוצה עכשיו. אני לא רוצה. הם לא יכולים לעשות ממני צחוק. אם יש חוק יש דיון, אין חוק אין דיון. אז שישלמו לקרנות הוותיקות וישלמו למי שרוצים. לא עושים צחוק מהעבודה. אני הוכחתי את עצמי בזה שאני בדברים הגדולים לא עושה מעל הראש שלכם. מקסימום אני עושה את ניכוי הוצאות הנפקה, שבסוף בא אליי שי באבד היום ואומר שהוא תומך בזה. לא חשוב. אתם גם לא משדרים על גל אחד, אבל אלה דברים באמת בשוליים.

את זה לא הייתי עושה לבד. אמרתי את זה. רציתי שהדיון יתקיים כאן, שחברי הכנסת יהיו שותפים לעניין, לא נתתם לי את זה. לא נתתם, בסדר, אתם תצטרכו לשלם שם או שלא תשלמו, אז יתחילו כל מיני דברים. ובסוף מי שישלם זה אותן נשים מסכנות שצריכות לקבל את הפנסיה וצריכות לקבל את החובות האקטואריים ולא יקבלו. 

אבל אני אומר כאן קבל עם ועולם, אם אתם רוצים את הדיון תאפשרו לי להעביר את החוק, זה חוק של הוועדה. אני לא מתחייב שאני לא הולך לקריאה ראשונה אחרי זה, אבל אני מתחייב שיהיה פה דיון עד הקצה. אני לא אעשה דבר שהוא בפראות, מה שאני נוהג לעשות בדברים אחרים. בזה לא. כמו שלא עשיתי את זה בהטבות המס, כמו שלא עשיתי את זה בהעלאת שכר הבכירים. עשיתי את זה נורמלי, ואני מתכוון גם בזה. זה דבר שהמשמעות החברתית שלו היא בלתי ניתנת לתיאור.
<אורלי לוי אבקסיס:>
נכון.
<היו"ר משה גפני:>
אני במקומכם הייתי קופץ על זה בשתי ידיים. יש פה אחד משוגע שהולך להעלות את גיל הפרישה ואחרי זה זה ירוץ הלאה. בגלל שאם זה יהיה בהסכמה זה ירוץ הלאה. אז אנחנו מעלים את גיל הפרישה עכשיו באופן מדורג ומסודר. לא רציתם, הייתה הזדמנות שנקרתה בדרככם. אחרי זה בעזרת השם אני אפרוש מהקואליציה אז יהיה יושב-ראש ועדת כספים אחר, ואז אתם תלמדו בדרך הקשה. 

<יוגב גרדוס:>
אולי יושבת-ראש.
<היו"ר משה גפני:>
אם תהיה יושבת-ראש אז בסדר. אגב, זה לא 1.5 מיליארד, זה מיליארד, דיברנו על זה. אבל אם תהיה יושבת-ראש אז זה יהיה 2 מיליארד. 

<יוגב גרדוס:>
אני שמעתי שיושב-ראש הוועדה הוא יותר פמיניסט אפילו מהיושבות-ראש הכי פמיניסטיות שיש.
<שלי יחימוביץ (המחנה הציוני):>
נכון.
<היו"ר משה גפני:>
אני מתגאה בזה.

<מיקי לוי (יש עתיד):>
באמת מכיוון ששר האוצר הפיל את זה על הוועדה - -

<היו"ר משה גפני:>
כן, הוא אמר, כתב את זה.

<מיקי לוי (יש עתיד):>
- - הוא לא יכול להוציא את זה. תחזור הביתה ותגיד שבאמת המצב לא טוב, לא תמצאו אחדות דעות יותר ממה שהיה כרגע.

<היו"ר משה גפני:>
נכון.
<שלי יחימוביץ (המחנה הציוני):>
אנחנו נהיה מאחורי גפני בעניין הזה עד טיפת דמנו האחרונה, קואליציה ואופוזיציה כאחד, הוא נהנה מגיבוי שלנו. 

<היו"ר משה גפני:>
אל תחזור למשרד, בגלל שאם כחלון שומע את זה חבל לך על הזמן, אין לך מה לחזור.
<שלי יחימוביץ (המחנה הציוני):>
באמת יש לו גיבוי מקיר לקיר, הוא לא לבד. 

<היו"ר משה גפני:>
אני הולך על זה ברצינות, אני לא הולך על זה בצחוק, אין לי שום אינטרס בזה.

<אורלי לוי אבקסיס:>
מה החלופה?

<היו"ר משה גפני:>
יש לי את האינטרס הציבורי.

<אורלי לוי אבקסיס:>
 אני מנסה להבין את הרציונל שהם מושכים עד לקיץ.
<היו"ר משה גפני:>
יש סעיפים שהוא רוצה להוריד.
<אורלי לוי אבקסיס:>
מה הם חושבים שיקרה עד הקיץ? שאנחנו נשנה את דעתנו לגבי הנשים המוחלשות? 
<יוגב גרדוס:>
הצענו הרבה פשרות.
<אורלי לוי אבקסיס:>
שאנחנו לא נרצה דיפרנציאלי? שלא נרצה לבדוק מה המקצועות השוחקים? מה מניע אתכם לחשוב שבקיץ המצב ישתנה?
<שלי יחימוביץ (המחנה הציוני):>
לא הצעתם פשרות. עשרה חודשים דמי אבטלה זאת לא פשרה, כי נשארו עוד 14 חודשים בלי שקל.

<יוגב גרדוס:>
הצענו הרבה פשרות, והראינו גם איך מה שאנחנו נותנים עונה אחת לאחת לכל אוכלוסייה.
<היו"ר משה גפני:>
אני חוזר ואומר, אני לא דוחה את הפשרות שלך, אני בכלל לא מדבר עליהן, את הפשרות צריך לשים פה ליד השולחן. אני לא אבוא לחברי כנסת ואגיד: אני ישבתי בחדר שלי באיזה משרד ישבתי איתך והסכמתי על פשרות.
<אורלי לוי אבקסיס:>
קצבת הזקנה תהיה דיפרנציאלית.
<היו"ר משה גפני:>
אני לא אסכים על פשרות, רק פה ליד השולחן, שכל החברים ישמעו את ההצעות שלך, ואני לא מזלזל בהצעות המקצועיות שלך. זה הכול.
<מיקי רוזנטל (המחנה הציוני):>
בקיצור, אתה רוצה לחתום? אצלי פה. חותמים פה עדי מדינה.
<היו"ר משה גפני:>
אנחנו לא עוסקים בעד מדינה.

<מיקי רוזנטל (המחנה הציוני):>
אה, לא עדי מדינה?

<היו"ר משה גפני:>
רועי כהן, בבקשה. ואני רוצה לסיים את הדיון. יוגב, תיקח את הדברים ברצינות. יש דברים שאני רציני, ואתה גם הסכמת לזה.
<שלי יחימוביץ (המחנה הציוני):>
אבל תדגיש שזה אחד מהם. שיש דברים שאתה רציני וזה אחד מהם. 

<היו"ר משה גפני:>
אתה הסכמת.

<יוגב גרדוס:>
לא הבנתי אם הדיון הזה היה אמור לדרבן אותי או לדכא אותי.
<היו"ר משה גפני:>
להגיד שכל העולם ידע, כולל הדרג הנבחר, שידעו שבינתיים זה עולה לנו כסף. זה עולה כסף.

<אורלי לוי אבקסיס:>
אולי נשים הצעה שהיא הרבה יותר רחבה ואז משם נתחיל את המשא ומתן? 

<היו"ר משה גפני:>
לא, זה בסדר.

<אורלי לוי אבקסיס:>
זה מרגיש כמו בזאר תורכי.
<שלי יחימוביץ (המחנה הציוני):>
אתה יודע מה, התחלנו בפשרה.

<היו"ר משה גפני:>
כן, התחלנו בפשרה, זה נכון.

<אורלי לוי אבקסיס:>
בדיוק. ולכן יש לי הרגשה שהם מרגישים שעוד אפשר מפה להגיע למקומות פחות - - - מבחינת הנשים.

<יוגב גרדוס:>
אני מאמין לזה, דרך אגב.
<היו"ר משה גפני:>
אני הסכמתי איתו שזה יעבור בוועדת שרים. אני הסכמתי איתו, אפילו שהוא יכחיש. ואמרתי לו, זה יבוא לפה, ונקיים את כל הדיונים האלה, מה שאתה מדבר פשרות וכל הדברים, אבל פה על השולחן. 

<אורלי לוי אבקסיס:>
עד אז אפשר לבקש ממך, גפני, דבר שאולי הוועדה תבקש ממחלקת המחקר של הכנסת לעשות באמת הערכה תקציבית – כי 1.5 מיליארד ומיליארד זה לא אותו דבר – ולבדוק מי אותן הנשים שבאמת תיפגענה הכי הרבה גם ביחס לזה, וגם יהיו לנו באמת נתונים, שלא כל מה שמאכילים אותנו אנחנו נבלע.
<היו"ר משה גפני:>
אפשר לבקש, אבל יהיה מאוד קשה להגיע לנתון מדויק. רועי, בבקשה, בקצרה.
<אורלי לוי אבקסיס:>
שווה. - - - בינתיים איך הם חישבו ואז הם יעשו את החישובים.

<גלי עציון:>
במקביל גם לקבל את הנתונים של החיסכון, לא להגיד מיליארדים רק, אלא לנקוב במספרים.
<אורלי לוי אבקסיס:>
נכון, נדע כמה זה עולה לביטוח הלאומי.

<היו"ר משה גפני:>
אני כבר שמעתי כמה מספרים.

<מאירה בסוק:>
שנים אנחנו מבקשים את זה.

<אורלי לוי אבקסיס:>
כמה זה חוסך לביטוח הלאומי לדחות את קצבת הזקנה בשנתיים, דרך אגב, רוחבי לכולן, לחלשות ולחזקות כאחד. ומאידך, כמה זה עולה באמת לתת רשת ביטחון למוחלשות ביותר. אז צריך להבין שאיך שלא תהפוך את זה, כל הנשים באותו גיל דוחים להן את קצבת הזקנה, אבל רק למעטים אנחנו נותנים פתרונות. זה לעולם לא יהיה באותו מחיר, ולכן יש לכם אינטרס לקדם את זה. אתם לא רואים את האינטרס הזה? אני לא יודעת למה. אלא אם כן שוב פעם, כמו בתספורות של טייקונים, תגידו: אתם תשלמו, החוסכים ישלמו. אבל זה לא יקרה. 

<היו"ר משה גפני:>
תודה. רועי כהן, בבקשה, בקצרה אם אפשר.
<רועי כהן:>
אדוני היושב-ראש, בקצרה. לא יודע אם שמעת, אבל היום באמת עלו לכאן לכנסת למעלה מ-300 רכבים.

<איתן ברושי (המחנה הציוני):>
אני מאשר, ראיתי אותך.
<רועי כהן:>
למעלה מ-300 רכבים כדי לדרוש הכרה בהוצאות רכב, מס אמת, לשלם מס אמת. אני יודע שאתה יודע על המאבק הזה - - - 

<היו"ר משה גפני:>
אני איחרתי בגלל זה. נסעו לפניי ועשו לי ככה. כולם היו בטוחים שאני הולך להעביר את זה עכשיו. היה יפה, עם דגלים.

<רועי כהן:>
זאת פעם ראשונה שבאמת חיבור כזה גם של עצמאים וגם של שכירים שדורשים שהכנסת הזאת – אני עושה הקבלה לדיון הזה. גם בדיון הזה אנחנו דורשים שנשים עצמאיות יהיו על סדר-היום של הנושא של גיל פרישה. לא יכול להיות – אני אספר רגע סיפור של אישה שהיא מתחת למשרדים שלנו בלהב – היא תופרת בת 67, היא רצתה לצאת לפנסיה בגיל 62, דפקה תוק-תוק-תוק בביטוח לאומי, אמרה לו שלום, אני עובדת עצמאית מרוויחה 6,000 שקלים, זה מה שיוצא לי. אמרה לו: אני רוצה את קצבת הזקנה שלי. אמרו לה: מה? את מרוויחה כסף מהכנסה? את לא יכולה לקבל. אמרה לו: רגע, אבל חברה שלי יצאה לפנסיה מהעירייה, מקבלת 20,000 שקל פנסיה, והיא מקבלת את קצבת הזקנה שלה. למה אני לא יכולה לקבל? אמרו לה: לא רק גיל 64, עד גיל 70 היא לא תוכל לקבל את קצבת הזקנה שלה. כלומר מגיל 62 עד גיל 70 היא לא תקבל את קצבת הזקנה שלה כי היא ממשיכה לעבוד, כי אין לה פנסיה. 

ובמקרה הזה, אותו דבר לגבי נשים עצמאיות, באו לפה עם הצעה של עשרה חודשי דמי אבטלה. לנשים עצמאיות לא מגיעים דמי אבטלה; באו לכאן על הכשרה מקצועית, לנשים עצמאיות לא מגיעה הכשרה מקצועית. הן מחכות ליום הזה שהן יוכלו לקבל את ה-2,400 שקלים האלה אחרי ששילמו את כל השנים, ועכשיו לדחות בלי לתת להן שום מענה ופיצוי.

הלכנו, אדוני היושב-ראש, וניסחנו הצעת חוק. אמרו: אי-אפשר להכניס דמי אבטלה; אמרנו: נעשה מענק הסתגלות. יתכבדו נא באגף התקציבים באוצר, יכניסו את היד לכיס ויתנו גם לנשים עצמאיות שצריכות להמשיך את תקופת העבודה, ויתנו להן מענק הסתגלות על זה שהם דחו להם את התקופה. אם הם יודעים לתת עשרה חודשים דמי אבטלה לנשים בתקופה הזאת, ידעו גם לתת מענק הסתגלות גם לנשים עצמאיות. 

אז אני אשמח אם יקיימו דיון אמיתי על זה ויכניסו את זה לתוך ההמלצות. תודה רבה. 

<היו"ר משה גפני:>
תודה. רבותיי, אני רוצה לסכם. קודם כול, רועי, מה שאמרת זה נכון. אני לא יכול באגב, אנחנו ננסה למצוא פתרון אבל הוא יהיה פתרון חלקי. לא בדרך אגב אני פתאום אוכל להכניס את הנושא של עצמאיות, זה סיפור לא פשוט. אני מסכים שצריך רפורמה בעניין הזה. אגב, שר האוצר הבטיח, גם רועי פולקמן דיבר על העניין הזה שמטפלים בנושא של העצמאים, אבל הוא היה עסוק בעניין הזה של להגיד עליי שאני סחטן עם חוק הגיוס, אז הוא עוד לא הספיק בעצמאים.
<מיקי רוזנטל (המחנה הציוני):>
מה, יש נטו עצמאים גם כן? 

<היו"ר משה גפני:>
אין נטו עצמאים.

<רועי כהן:>
יש היום ועדה. הקימו ועדה.
<היו"ר משה גפני:>
בסדר. רועי, בסדר.

<מיקי רוזנטל (המחנה הציוני):>
אני לא שם לב לפרסומות פה. 

<היו"ר משה גפני:>
אני מסכים, ומה שאתה אומר הוא נכון לחלוטין. אישה שהיא עצמאית, שהיא עובדת, היא לא נמצאת בתוך המערך הזה עם כל הקשיים שאנחנו מזהים.
<אורלי לוי אבקסיס:>
אנחנו מסתכלים על נשים עצמאיות כנשים חזקות. הרבה פעמים נשים עצמאיות הן לא חזקות מבחינה סוציו-אקונומית. 

<היו"ר משה גפני:>
פעמים רבות זה לא נכון.

<אורלי לוי אבקסיס:>
אבל היא לא יכולה להרשות לעצמה לצאת החוצה כי היא לא חסכה מעולם לפנסיה, כי אין אפשרות כעצמאית לחסוך לפנסיה כי מי המעסיק, מי העובד.

<היו"ר משה גפני:>
אני רוצה לסכם.

<איתן ברושי (המחנה הציוני):>
מה לוח הזמנים?
<היו"ר משה גפני:>
אין לוח זמנים לזה. בינתיים הולכים להפסיד כסף. יוגב, אני מדבר אליך בגלל שאתה פה, ואתה בכיר באגף תקציבים. 

<איתן ברושי (המחנה הציוני):>
יוגב זה שם פרטי או משפחה?
<יוגב גרדוס:>
פרטי.

<היו"ר משה גפני:>
אני אומר את זה קבל עם ועולם, אני אומר את זה כאן בוועדה. אני אומר לך, אתם צריכים לשנות את החשיבה בעניין הזה. אני אומר, וכולם שומעים את זה, אנחנו נקיים דיון אמיתי, תעבירו את החוק, כולנו מסכימים לתשתית של החוק. לא כולם מסכימים לכל הסעיפים שם. יש רבים מחברי הכנסת ומחברות הכנסת שהסכימו להתפשר. הם הסכימו להתפשר אם אכן יהיה חוק. יכול להיות שכשהיה דיון יבואו חברי כנסת ויגידו: רגע, אנחנו לא בטוח מסכימים. אני לא הולך להתפרע עם זה, אני הולך לעשות את זה מסודר, נורמלי. 
אני יודע גם מה המגבלות של תקציב המדינה, אני יודע גם מה המגבלות של סעיפים שונים. אני חולק עליך אידיאולוגית בנושא הזה האם נשים רוצות לעבוד או שרוצות לקבל דמי אבטלה. אני חולק עליך, אבל בסדר, את המחלוקת הזאת אפשר לעשות ליד השולחן. 
אני לא הלכתי עד לרגע זה לשר האוצר מתוך כבוד אליכם. יכול להיות שאם הייתי הולך לשר האוצר הייתי פותר את הבעיה. לא הלכתי. ואיך כתוב בחז"ל? ודי לחכימא ברמיזא. לא עשיתי שום דבר שהוא צעד שיכול להיות צעד קשה מבחינתכם, ואני הייתי אומר לשר האוצר את מה שאני חושב, ולא עשיתי את זה. 
יש לכם עוד הזדמנות לבוא ולהגיד: תעביר את זה בוועדת שרים בתנאי שזה יחזור אלינו לקריאה ראשונה, אתה יכול להעביר את זה. זה שאתם דוחים את זה מכל וכול זה מעליב, זה מראה שאתם לא ברמה מקצועית גבוהה. אתם לוקחים בחשבון שיהיה פה בעזרת השם יושב-ראש ועדה שהוא יהיה נוח לכם, כזה מין אחד או אחת - - - 

<שלי יחימוביץ (המחנה הציוני):>
כמו למשל?
<היו"ר משה גפני:>
לא יודע, אני לא מכיר. היום זה יהיה קשה מאוד. הוא טועה גם בעניין הזה, מכיוון שזה הולך להיות יותר גרוע מבחינתם.
<איתן ברושי (המחנה הציוני):>
מה אתה רוצה ממנו? תמיד אתם אומרים לי. יש לו שר. מה אתה רוצה ממנו? מה היכולת שלו לקבל החלטות? שר האוצר ישב פה.

<היו"ר משה גפני:>
תאמין לי, אני רוצה ממנו. איתן, אני רוצה ממנו, מה דעתך? אני מכיר את זה. אני רוצה ממנו. ואז היה מתחיל דיון אמיתי. יכול להיות שהיינו יכולים להתפשר, יכול להיות שהיינו יכולים להגיע לפתרונות. בידך העניין. אם לא, אז בסדר, נחכה לקיץ, ואז אני אעשה מה שאני יכול לעשות.
תודה רבה. הישיבה נעולה.
<הישיבה ננעלה בשעה 13:21.>

